text:
None twakereye guhimbaza Ubutatu butagatifu, Twaje gukuza Imana Data waremye Ijuru n’isi, Uhoraho Imana igira impuhwe n’ineza, Imana itinda kurakara yuje ubuntu n’ubudahemuka, Imana igaragaza ubuntu bwayo iminsi yose, ariyo yonyine tugomba gusenga no gushimira kubera ibyiza idahwema kuduha.
Ubwiza bw’Iyo Mana Isumba izindi bwatumye igirana isezera n’abantu igira iti: Muzambere umuryango nanjye nzababera Imana”, ibyo ntibyahagarariye aho, yageze aho iduha n’Umwana wayo w’Ikinige nk’uko Mt Yohani abitubwira ati:” Imana yakunze isi cyane igera aho itanga umwana wayo w’Ikinege, kugira ngo umwemera wese atazacibwa ahubwo agire ubugingo bw’iteka”. Imana yacu ni umubyeyi utanga atiziganya, yaduhaye umwana wayo kugira ngo atwereke ko adukunze, niyo mpamvu kenshi tuvuga rya sengesho umwana w’Imana yatwigishije tuvuga tuti:” Dawe uri mu ijuru,…”.
Uyu munsi turakuza Imana Mwana, waje kudukiza no kutugira abana b’Imana. Guhera kuri Noheli, Kiliziya mu Mihango yayo Mitagatifu yatweretse ukuvuka k’Umwana w’Imana, kuri Pasika twumvise rya Jambo rya Yezu ngo:” Nta rukundo ruruta gutanga ubuzima bwawe kubera uwo ukunda”. Ni koko kandi yatanze ubuzima bwe kubera twe, Yezu yaraducunguye, yatugize abavandimwe be.
Undi dusingiza none ni Roho Mutagatifu, niwe bita kandi ni ukuri Urukundo rw’Imana rwasesekaye mu mitima yacu. Ni we Muyobozi utwereka inzira igana ku Mana Data. Ni we ugenga Kiliziya, ni we udutagatifuza kandi adutuyemo.
Ubutatu butagatifu ni Imana imwe Rukumbi, iganje mu bumwe bw’Imana Data na Mwana o mu Rukundo rwa Roho Mutagati. Buri gihe mu ntangiriri y’Igitambo cy’Ukaristiya, hasubiramo amagambo twumvise agira ati:” Inema y’Umwami wacu Yezu Kristu, Urukundo rw’Imana Data n’Ubusabane kuri Roho Mutagatifu bihorane namwe mwese”(2Kor 13.13), nkubwo rero ubutu butagatifu. Ubutatu Butagatifu ntabwo bibangamira cyangwa ngo bkureho ko twemera imana Imana imwe ku kwemera Imana imwe bivuga ko twemera rwose ko hariho Imana imwe rukumbi, yo Rukundo n’isoko y’ubugingo, tukemera no kuyiyoboka igihe cyose. Byongeye Yezu yaduhishuriye ko Imana ari urukundo, kandi ko Imana Data na Mwana, na Roho Mutagatifu ari Imana imwe. Ni ryo yobera ry’ubutatu butagatifu. Ni nayo mpamvu dukora ikimenyetso cy’Umusaraba kugira ngo duahmye ko twemera Ubutatu butagatifu, n’iyobera ry’umusaraba wa Kristu; kuko Imana Data yatwoherereje umwana wayo wigize umuntu; bombo batwoherereza Roho Mutagatifu ngo adutagatifuze.
Ubukristu bwacu bushingiye kuri iri hame ry’Ubutatu butatgatifu: Twabatijwe ku Izina ry’Imana Data na Mwana na Roho Mutagatifu, n’andi masakaramentu yose ni ko tuyaronka, Imigisha yose Kiliziya itanga, izita ku izina ry’Imana Data na Mwana na Roho Mutagatifu, yewe n’amasengesho yose ya kiliziya no ko atangira kandi ni ko asozwa. Tugomba rero kubana mu bumwe butajegajega no kumenyesha abandi ko Imana ari Nyakuri, ko idukunda, ko Yezu Kristu aduhamagara ngo tube abana be bitonda, ko Roho Mutagatifu aduha ubuzima bw’Imana kandi akatuyobora mu ijuru. Ibyishimo byacu mu ijuru bizaba guhora turangamiye Imana imbere yacu, tuzareba Imana Data na Mwana na Roho Mutagatifu. Hakuzwe Ubutatu Butagatifu, muri ubwo bumwe budashobora gutandukanwa. Dukuze Imana mu Butatu-Butagatifu, kubera imbabazi ze adahwema kutugirira.
Padiri Viateur SAFARI


c: text/html

text:
Igiterane “Pambazuka” cyateguwe ku nshuro ya kabiri uyu mwaka ku itorero Zion Temple Celebration Center-Gatenga
Urubyiruko rw’itorero rya Zion Temple mu Gatenga, ruzwi ku izina rya Friends of Daniel, rwateguye igiterane kitwa Pambazuka Christmas Festival kizaba kuri uyu wa gatanu 25/12/2015 kugeza ku cyumweru 27/12/2015.
Iyi akaba ari inshuro ya kabiri icyo giterane kiba; mu kwezi kwa 5 nibwo cyabaye ku nshuro ya mbere ubwo insanganyamatsiko yari “Amahame y’Ubumana mu gutera imbere”.
Mu mpera z’iki cyumweru, iki giterane kizamara iminsi itatu noneho kizaba gifite insanganyamatsiko igira iti “Ignite” mu cyongereza cyangwa “Kongeza umuriro” mu kinyarwanda. Igiterane kizajya gitangira buri munsi kuva ku isaha ya saa cyenda, imyidagaduro hamwe n’abahanzi batandukanye b’indirimbo zihimbaza Imana, ibyo kurya n’ibinyobwa mu kwizihiza Noheli ndetse n’ijambo ry’Imana rizigishwa n’abakozi b’Imana.
Nyuma yo kubona ko bamwe mu rubyiruko babayeho mu buzima busa nkaho ntaho buganisha kandi nyamara abasore n’inkumi batabuze impano n’ubushobozi bigwiriye muri bo, nibwo hatekerejwe iki giterane kugira ngo kibe imbarutso y’ubuzima bufite intumbero mu guhagurutsa no kuzamura ubushobozi bw’urubyiruko rw’igihugu cyacu, ibyo bigakorwa habayeho inyigisho zisobanura uko impano z’umuntu zabyazwa umusaruro ariko cyane cyane umusaruro mwiza uzamura ubuzima bw’umuntu ku giti cye ndetse n’igihugu.
Niyo mpamvu kandi hatekerejwe n’igikorwa cy’indashyikirwa cyitwa Save A Life, aho inkunga yakusanyijwe mu rwego rwo kunganira leta kwishyurira mutuelle de santé abantu bagera ku 1000 babarizwa mu cyiciro cya mbere cy’ubudehe. Amagara mazima atera imbaraga arizo zikenewe kugira ngo umuntu abashe kubaho neza kandi yikwije.
Iki giterane kizamara iminsi itatu kizaba kizitabirwa n’urubyiruko rwo muri Kigali ndetse n’ahandi mu gihugu, abaramyi bazwi cyane nka Uwimana Aimé, Kanuma Damascene, Patient Bizimana n’abandi bazaba nabo bakitabiriye

robotstxt: allowed

filter: keep


text:
Minisitiri w’Urubyiruko n’Ikoranabuhanga, Nsengimana Jean Philbert, arashimangira ko urubyiruko rw’u Rwanda rumaze kuba nk’ingabo zihora ziteguye.
Ibi yabigarutseho ubwo yatangizaga ku nshuro ya gatatu Inkera y’Imihigo y’umwaka wa 2014.
Inkera y’imihigo ni urubuga urubyiruko ruhuriramo mu kureba intambwe imaze guterwa ndetse no guhana ibitekerezo mu kureba aho igihugu kigana.
Minisitiri Nsengimana yashimye cyane intambwe urubyiruko rw’u Rwanda rugenda rutera ndetse anagaruka ku ruhare rwarwo mu gushyira mu bikorwa gahunda za Leta ndetse n’umurava rurushaho kugaragaza, arugereranya n’ingabo yahawe inshingano zo kuyobora.
Yagize ati "Kera ngihabwa inshingano zo kuyobora urubyiruko, bitewe n’uko ari urugamba, nagombaga kwibona nka Jenerali. Nareba inyuma kugeza ku musirikare wo hasi .... Wakohereza ubutumwa ntubone igisubizo. Ariko ubu iyo nkanze rimwe kuri WhatsApp mpita mbona ubutumwa ibihumbi bitanu bugarutse buva mu Ntore.”
Yakomeje ati "Ubu noneho nabwira Umugaba mukuru w’ingabo akanshyiriraho za nyenyeri. Ubu nshobora kuvuga nemye ko mfite ingabo kandi nemerewe kwitwa Jenerali. Ni ko bimeze! Ubu no muri mwe harimo Abajenerali, Abakoloneli, ba Major n’abandi.”
Minisitiri Nsengimana yibukije urubyiruko ko ari bo mbaraga z’igihugu bityo asaba Abanyarwanda bose ko babyumva, abanyamahanga cyane cyane yibutsa umwanzi ko agomba kubyumva kurushaho kuko ngo ntaho yamenera urubyiruko rw’u Rwanda rufite intego yo kudasubiza igihugu inyuma.
Mu nsanganyamatsiko igira iti "Twahisemo kuba umusingi w’iterambere”, urubyiruko rusanga 2000 rwo mu Rwanda hose ruteraniye i Kigali mu Nkera y’Imihigo izamara iminsi itatu aho izasorezwa rimwe n’Inama y’Igihugu y’Umushyikirano tariki 19 Ukuboza 2014.
Ku nshuro ya mbere kandi iyi Nkera y’Imihigo yitabiriwe n’urubyiruko rw’u Burundi rwaje kwiga aho bagenzi barwo bo mu Rwanda bageze dore ko muri iyi minsi itatu irimo n’imurikabikorwa by’urubyiruko rusaga 90 rukora imirimo itandukanye mu rwego rwo kwiteza imbere.


text:
Gahongayire yari amaze igihe azenguruka muri Amerika aho yakoreye ibitaramo muri muri Leta zigera kuri cumi n’imwe. Yagiyeyo nk’umwe mu bahanzi bakomeye batumiwe mu giterane cya ‘Rwanda Christian Convention’.
Yabwiye IGIHE ko yagiyeyo atagambiriye kuzabona inyungu y’amafaranga ahubwo ko yashakaga kwifatanya n’ubwoko bw’Imana mu guhimbaza agasohora ibimurimo.
Ati “Nagiye muri Leta zigera kuri cumi n’imwe, nakoze ibitaramo, nahakuye ubufatanye n’abandi bahanzi ndetse n’abatunganya indirimbo bakomeye. Intego yanjye cyane yari uguhimbaza Imana ikindimo kigasohoka […] Inyungu y’amafaranga ntabwo ari yo yari intego yanjye cyane.”
Yashimangiye ko ataciwe intege n’ibyamuvuzweho nyuma yo gutangaza ko yatandukanye burundu n’umugabo kuko ngo ‘icyo ashyize imbere ni ukuzuza isezerano afitanye n’Imana atitaye ku magambo y’abantu’.
Ati “Niba hari umuntu uvugwa nabi utukwa mu itangazamakuru ndi uwa mbere ariko ibyo byose ntabwo bijya binca intege. Njya mu masengesho nkabwira Imana ngo ntibingireho ingaruka […] Nonese ko ari wo musozi Imana yanteretseho mbigire gute? Ariko hari benshi bacitse intege babivamo, hari abana batinya kujya mu muziki, hari impano nyinshi ziryamye kubera gutinya gutukwa.”
Gahongayire yavuze ko kuva yatangira kwigaragaza nk’icyamamare mu mwaka wa 2006 [akimara gukina muri filime Ikigeragezo cy’ubuzima] kugeza ubu ngo yanyuze muri byinshi byiganjemo ibyamucaga intege ariko amaze gukomera.
Ati “Kuva natangira nabonaga ibitekerezo byinshi binca intege nkumva nabivamo ariko ubu aho ngeze singicika intege. Wamvuga nabi ibyo birakureba kuko nzi aho ndi kwerekeza. Imbaraga nzikura muri Yesu, naho abantu bandeka uwo negamiye ntanyeganyega.”
“Erega si njye, ni Kirisitu uri muri njye. Nitekerejeho nk’umuntu sinagakwiye no kuba ngisohoka kubera abantu ariko ibyo bavuga ni bla bla, nitaye ku cyo Imana iri kumvugaho. “
Aline Gahongayire yavuze ko imigirire ye n’ibyo atekereza bitandukanye n’ibyo abantu bamwaturiraho kuko ngo umugisha kuri we atawubonera mu rushako cyangwa kubyara.
Ati “Ntabwo bizambuza gukorera Imana, nabana n’umugabo natandukana n’umugabo, nabyara, ntabyara nagira gute umugisha nyamukuru mfite ni Imana.”
Ntaratekereza undi mugabo
Yavuze ko gusenyuka k’urugo rwe byamubabaje ariko ko yizeye kuzabona ibyiza byinshi nyuma y’ibibazo amaze iminsi acamo.
Ati “Ukuri ni uko, bibaho nyine iyo wubaka uraryoherwa wasenya bikababaza […] Imana ifite impamvu, gusa sinzabipfiramo. Simbereyeho guhindurwa n’amateka ahubwo ngomba guhindura amateka, nyuma y’ibi hari ibindi byiza kandi ndabitegereje.”
Gahongayire ntaratekereza gushaka undi mugabo kuko ngo hari ibikomere bikeneye komorwa yasigaranye. Ati “Oya, kugeza ubu ntabwo icyo gihe kiragera, ukuri ni uko hari ibisebe biba bigikeneye gukandwa, igihe kizagera.”


text:
ISOMO RYA MBERE
Igitabo cy’Ibyakozwe n’lntumwa (Intu 8, 1b-8)
1bUmunsi w’urupfu rwa Sitefano, haduka itotezwa rikomeye muri Kiliziya y’i Yeruzalemu, maze bose uretse Intumwa, batatanira mu turere twa Yudeya na Samariya. 2Abantu bubaha Imana, bahamba Stefano, baramuririra cyane. 3Naho Sawuli we agumya kuyogoza Kiliziya, akinjira mu mazu agafata abagabo n’abagore, akabashyira mu buroko. 4Abari batatanye bagendaga hose bamamaza Inkuru Nziza y’ijambo ry’Imana. 5Filipo na we aramanuka ajya mu mugi wa Samariya, yigisha abahatuye ibya Kristu. 6Rubanda bashishikariraga n’umutima umwe inyigisho za Filipo, kuko bari barumvise ibitangaza yakoraga kandi bakanabibona. 7Koko rero, roho mbi zasohokaga mu bari bahanzweho zisakuza, ibimuga byinshi n’ibirema bigakira. 8Nuko muri uwo mugi haba ibyishimo byinshi.
ZABURI (Zab 66 (65), 1-3a, 4-5, 6-7a)
Inyik/ Mahanga yose, nimusingize Imana.
Mahanga yose, nimusingize Imana,
muririmbe ikuzo ry’izina ryayo,
muyikuze muvuga ibisingizo byayo.
Nimubwire Imana muti
« Mbega ibikorwa byawe ngo biratera ubwoba !
« Abatuye isi bose bapfukamye imbere yawe,
bakagucurangira baririmba izina ryawe !»
Nimuze mwirorere ibikorwa by’Imana,
yo abantu batinyira imyato :
Yahinduye inyanja ubutaka bwumutse,
n’uruzi barwambuka ku maguru rwakamye kare;
ni yo mpamvu tuyigirira ibirori.
Ku bubasha bwayo, iraganje ubuziraherezo.
IBANGONDIRIMBO RIBANZIRIZA IVANJILI (Rom 6, 9)
Alleluya Alleluya.
Kristu wazutse mu bapfuye ntazongera gupfa ukundi,
urupfu ntirukimufiteho ububasha.
Alleluya.
IVANJILI
+ Yohani (Yh 6, 35-40)
Muri icyo gihe, Yezu amaze gutubura imigati, 35abwira imbaga y’Abayahudi ati «Ni jyewe mugati utanga ubugingo. Unsanga wese ntazasonza bibaho, n’unyemera ntazagira inyota bibaho. 36Nyamara narabibabwiye : murambona ariko mukanga kwemera. 37Uwo Data ampa wese angeraho, kandi uza ansanga sinzamujugunya hanze. 38Namanutse mu ijuru ntazanywe no gukora ibyo nshaka, ahubwo nje gukora ibyo Uwantumye ashaka. 39Icyo Uwantumye ashaka ni ukutagira n’umwe nzimiza mu bo yampaye, ahubwo nkazamuzura ku munsi w’imperuka. 40lcyo Data ashaka, ni uko ubona Mwana wese akamwemera yagira ubugingo bw’iteka, maze nkazamuzura ku munsi w’imperuka.»


text:
Page 1 of 5
IBIHANO BY'ABIGOMETSE K'UBUYOBOZI.
Abigometse k'ubuyobozi: ni abantu bafite imbaraga n'intwaro bigomeka k'umuyobozi, bitwaje ibyakozwe n'ubuyobozi badasobanukiwe impamvu ubuyobozi bwabikoze, bagashaka kutamwumvira no kumukuraho.
UBURYO BWO KWIGOMEKA K'UBUYOBOZI.
Biri gatsiko kanze gutanga ibyo kahaga ubuyobozi cyangwa kakigomeka k'umuyobozi, abo bose ni bafatwa nk'abigometse k'ubuyobozi kandi batari mukuri. Abantu nkabo baba ari abayislamu ntabwo icyo gikorwa kibagira abahakanyi.
UKO AMATEGEKO YA KISLAMU AFATA ABIGOMETSE K'UBUYOBOZI.
-
Iyo hagize abigomeka k'ubuyobozi umuyobozi agomba kubatumaho akababaza ibyo bamunenga bagaragaza ko ubuyobozi bubahuguza agahagarika ayo mahugu, bagaragaza ko bamukekaho akabasobanurira, bakwisubiraho akabareka batsimbarara akabagira inama abibutsa amategeko y'Imana bakwanga akabatangariza ko yiteguye kubarwanya, baba batsimbaraye kugushaka imirwano akabarwanya, kandi abaturage bakaba basabwa gufasha umuyobozi kurwanya abo bantu kugirango akemure ikibazo cyabo anahagarike ibibi byabo.
-
Iyo umuyobozi abarwanyije ntakoresha intwaro zikomeye zirimbura, ntabwo byemewe kwica urubwaro rwabo, uhunga muri bo, n'inkomere yabo n'uretse kurwana muribo, n'imbohe muribo zirafungwa kugeza ubwo ikibazo cyabo kirangira, nta n'ubwo imitungo yabo ifatwa nk'iminyago n'urubyaro rwabo ntirufatwa nk'imbohe.
-
Nyuma yuko intambara yo kubarwanya irangira, imitungo yabo yangiritse mu ntambara iba imfabusa, uwishwe muribo ntabwo ahorwa kandi nabo ni uko ntabwo bishingira ibyangiritse kurundi ruhande, byaba ari ibintu cyangwa se abantu iyo byangiritse mu gihe cy'intambara.
IBIGOMBA GUKORWA MU GIHE IMPANDE ZOMBI ZATANGIYE KURWANA.
Mu gihe impande zombi zarwanye kubera irondakoko cyangwa ubuyobozi icyo gihe impande zombi ziba ziri mu makosa kandi buri ruhande rugomba kwishyura ibyo rwangiza k'urundi ruhande ningombwa kandi kunga izo mpande zombie.
-
Allah yaravuze iti:
“Amatsinda abiri mubemera naramuka ashyamiranye mujye muyunga, rimwe muri yo niryanga kwiyunga n'irindi, mujye murwanya iryanze kwiyunga kugeza ubwo rigarukiye ku itegeko rya Allah, nirigaruka mujye mubunga mubutabera kandi mukoreshe ukuri. Mu by'ukuri Allah akunda abakoresha ukuri”.
Qor'an 49:9
-
Ar'fadja (Allah amwishimire) yaravuze ati: numvise Intumwa Muhamad ivuga iti: “Uzaza abagana mushyize hamwe kumuyobozi umwe agashaka kubacamo ibice no gutandukanya ubumwe bwanyu muzamwice”. Iyi mvugo iboneka mu gitabo cya Muslim.
ITEGEKO RY'UWITANDUKANYIJE N'UMUYOBOZI W'ABAYISLAMU.
-
Gushyiraho umuyobozi ni kimwe mu byangombwa bikomeye by'idini, kikaba ari ikizira kumusuzugura no kumwigomekaho n'ubwo yahemuka cyangwa agahuguza mu gihe azaba atarakora icyaha kigaragara ku bantu kimuvana mu idini kandi gifite gihamya kuri Allah, Yaba yarashyizweho n'abayislam babyemeranyijeho bose cyangwa se yarashyizweho n'uwo yasimbuye cyangwa se yaragiyeho hashingiwe ku bitekerezo by'inararibonye zifata ibyemezo, cyangwa se yaragiyeho kubw'imbaraga arushije abantu kugeza ubwo abaganza bakamwita umuyobozi, ntabwo avanwaho na kuba ari umunyamakosa mu gihe atarakora icyaha kigaragarira abantu kimukura mu idini gifite gihamya.
-
Abigometse ku muyobozi bashobora kuba ari udutsiko tw'abagizi ba nabi mu mayira, cyangwa abigometse k'umuyobozi gusa cyangwa bakaba ababona ukoze icyaha gikomeye aba avuye mu idini, bakazirura amaraso n'imitungo by'abayislamu abo baba ari abononnyi biremewe kubarwanya. Ibyo bice uko ari bitatu byose biba byigometse k'umuyobozi, upfuye muri bo afatwa nk'undi muyisilamu wese w'umunyabyaha.
IBYO UMUYOBOZI AGOMBA KUBA YUJUJE.
-
Umuyobozi w'abayislamu agomba kuba ari umugabo, kuko abantu bazayoborwa n'umugore ntibazatunganirwa. Umuyobozi agomba kurinda igihugu cya Kislam, kurinda idini, gushyira mubikorwa amategeko ya Allah, kubahiriza ibihano, kurinda imbibi, kwakira amaturo, kuyobora atabogama, kurwanya abanzi, guhamagarira abantu kugana idini ya Allah no kwamamaza Islam.
-
Ni ngombwa ku muyobozi kugira inama abo ayobora yirinda kubagora, akanabagirira impuhwe mu buryo bwose barimo, Intumwa Muhamad (Allah amuhe amahoro n'imigisha) yaravuze iti: “Umuntu Allah azaha kuyobora abantu maze ku munsi wo gupfa kwe agapfa yarabahuguje, Allah aziririza kuri we kwinjira mu ijuru”. Iyi mvugo iboneka mu gitabo cya Bukhari n'icya Muslim.
NINGOMBWA KO ABANTU BUMVIRA UMUYOBOZI MUBITARIMO KWIGOMEKA KURI ALLAH.
-
Allah yaravuze ati
“Yemwe abemeye nimwumvire Allah, Intumwa (Muhamad) n'abayobozi muri mwe, nimugira icyo mutavugaho rumwe, mujye mukigarura kuri Allah (Qor'an) n'Intumwa ye (Hadith), niba mwemera Allah n'umunsi w'imperuka, ibyo nibyo byiza kandi binafite iherezo ryiza”.
Qor'an 4:59
-
Ibun Omar (Allah amwishimire) yavuzeko Intumwa Muhamad (Allah amuhe amahoro n'imigisha) yavuze iti: “Ni ngombwa kuri buri muyislamu kumva no kumvira mubyo akunda cyangwa se yanga, uretse igihe yategekwa gukora icyaha icyo gihe ntagomba kumva no kumvira”. Iyi mvugo iboneka mu gitabo cya Bukhari n'icya Muslim.
UKWICUZA K'UMUNTU WAKOZE ICYAHA KIGOMBA IBIHANO BIZWI BYAGENWE N'AMATEGEKO Y'IDINI YA ISLAM
Iyo ukwicuza kwe kubaye nyuma yuko afatwa, uko kwicuza ntigukuraho ibihano, naho iyo ukwicuza kuwakoze icyaha kubaye mbere yo gufatwa kuremerwa, kukanakuraho ibihano, izo ni impuhwe za Allah ku biremwa, akuraho ibihano byabakoze ibyaha bicuza.
Umusozo...
-
Allah yaravuze ati:
“Mu byukuri igihano cy'abarwanya Allah n'Intumwa ye bagakwirakwiza ubwangizi, ni uko bicwa cyangwa bakabambwa cyangwa bagacibwa umaboko yabo, n'amaguru yabo imbusane cyangwa bakirukanwa mugihugu. Ibyo kuri bo ni ugusuzugurika ku isi kandi ku munsi wa nyuma bafite ibihano bihambaye, uretse abicujije mbere y'uko mubafata mukabahana mumenyeko Allah ariwe uhebuje mu kubabarira ibyaha kandi ni Nyirimbabazi”.
Qor'an 5:33-34
-
Allah yaravuze ati:
“Nabakoze ibicumuro nyuma yabyo bakicuza bakanemera, mu by'ukuri Nyagasani nawe, nyuma yabyo ni uhebuje mu kubabarira ibyaha kandi ni Nyirimbabazi”
Qor'an 6:153


text:
Intambwe zo gukura mu buryo bw’Umwuka
Uwo muntu agana iburasirazuba, afite umugozi mu ntoki wo kugeresha agera mikono igihumbi, anyuza muri ayo mazi, amazi angera mu bugombambari. Arongera agera mikono igihumbi, anyuza muri ayo mazi, amazi angera mu mavi. Arongera agera mikono igihumbi, anyuza muri ayo mazi, amazi angera mu rukenyerero. Arongera agera indi mikono igihumbi, aba abaye umugezi ntabasha kwambuka, kuko yari abaye amazi menshi yakwambukwa n’uzi koga, ari umugezi utambukishwa amaguru. Ezekiyeli 47:3-5
Mu buzima busanzwe iyo umubyeyi abyaye umwana ashimishwa no kumubona agaragaza impinduka zo gukura haba umubiri ndetse no mu bwenge. Nta mubyeyi wakwishimira kubona umwana w’imyaka 10, akirizwa n’ubusa cyangwa uwakagombye kuba agenda akaba agikambakamba. Iyo umwana akuze mu mubiri no mu bwenge bitera ishema ababyeyi kuko atanga icyizere cy’ejo hazaza, bikanabafasha kumenya icyo bamukoresha.
Ibi iyo bitagenze gutya hari ukundi byitwa kandi bitari byiza kuko bitera ipfunwe ababyeyi n’abandi bose bo hafi y’uwo mwana.
Mu buryo bw’Umwuka naho ni nkabyo kuko umuntu ugikizwa aba ari nk’umwana mu nzira y’agakiza, ariko uko agenda arerwa n’itorero yarerewemo no kubana na bene se bimusaba gukura akagaragaza impinduka kandi agatanga ikizere ko ejo he hazaza ari heza.
Ijambo twasomye haruguru tubihuje harimo umugozi barimo kugera ku muntu twagereranya n’uri mu gakiza barimo kugenda bareba aho ageze abyinjiramo.
1. Ubwa mbere umugozi ngo wamugeze mu bugombambari, ibi ushatse wabigereranya n’umuntu umeze nk’ukiri mu ishuri ry’incuke mu gakiza. Bene uyu aba afite byinshi bimuranga birimo:
Urusaku, amarira mu bibazo (ikibaye cyose yitabaza kurira nk’umwana, icyakora burya ngo ahozwa n’ubusa. Aba ameze nka kumwe umwana arira wazunguza akababi mu maso ye agaceceka kandi atari nacyo kibazo yari afite)
Uyu arangwa no kwemera ubuhanuzi bwose adashishoje ari nako yihutira kubushakisha kuburyo kubuyoberamo byoroha.
2. Uyu wapimishaga umugozi ngo amazi yageze no mu mavi, wenda uyu tumugereranye n’uri nko mu mashuri abanza (Primaire) mu buryo bw’Umwuka. Uyu nawe hari intambwe aba amaze gutera mu gakiza ariko burya amazi akugera mu mavi wayavamo kuburyo bworoshye. Bene uyu nawe aba amaze:
Gukunda gusenga cyane ariko akenshi ushobora kumushakaho imbuto ukazibura
Abenshi muri aba iyo babwiriza bariyogeza, bakivuga ibigwi, ushobora kumuha isaha ngo abwirize akivuga 40 akavuga Yesu 20.
Aba bantu bose bari muri ibi byiciro byombi baba bakijijwe ariko baba bataragera ku rugero rukwiye, aba ntibakwemera gupfira Yesu, bamwemera ibintu ari amahoro gusa. Wenda dufate urugero rw’abigishwa bamaranye na Yesu igihe, wenda nka Petero yabanje kwirata kumupfira ariko atarahabwa imbaraga z’Umwuka wera hari urwego yari atarageraho, bamaze gufata Yesu, akajya amukurikira umwe arenga undi ahinguka, ariko amazi amugeze kure nibwo yabwirije avuga Yesu hihana abantu 3000. Ikindi abigishwa bigeze kuva kubwiriza baza bavuga ukuntu abadayimoni babumviye, mbese bakoze akazi, Yesu arabacyaha ati ‘’mwishimire ko amazina yanyu yanditswe mu gitabo cy’ubugingo.’’
3. Hari ikindi kiciro twasomye cy’uko yakomeje gupima amazi akagera mu rukenyerero, reka tubyite ayisumbuye mu buryo bw’Umwuka (Secondaire). Uyu muntu murabona ko nubwo areba hakurya ku nkombe ariko ntabwo aba yorohewe no kuyavamo biba bigoye. Tugenekereje uyu yarangwa n’ibi bikurikira:
Ntabwo yapfa kujyanwa n’ibibonetse byose
Ntabwo yishimira kuburana mu cyaha, ntabwo uhubuka
Uyu aba amaze kuba uwashyira mu gaciro agashishoza
Hari impinduka nyinshi uba ugaragaza kuko uba utagikora nka ba bandi ba mbere twavuze haruguru.
4. Ikiciro cya nyuma ngo ni uko umugozi bawupimye amazi amazi kuba menshi kwambuka bigoye, tubifate nka Kaminuza. Bene uyu nubwo ntawe uminuza mu gakiza ngo amenye ibya Yesu n’iby’Umwuka byose ariko hari urwego umuntu ageraho ari cyo cya gihe intumwa zitari zikibona urupfu n’amakuba ahubwo zikabirenza amaso, zikumva nta cyatuma zihakana Yesu.
Aba bagira imbaraga mu ijambo ry’Imana ( Petero yabwiye a yababwiye abantu amagambo abacumita mu mitima ngo baramubaza ngo dukore iki? Abasaba kwihana.
Aba ntibakirana n’abadayimoni ahubwo barabategeka, mwibuke Petero na Yohana bageze ku irembo ryitwa ryiza barategeka.
Ubwoba bwo gupfa burashira
Ubuzima bwabo ni Imana bayikundisha imitima yabo yose, ubwenge bwabo bwose, ubugingo n’imbaraga zose.
Nonese ko umaze gusoma iyi nyigisho, wowe amazi akugeze he? Agakiza kakugeze he? Aho Wabasha kubivamo cyangwa no mu byago uzaririmba?
Umva icyo ukwiye gukora kugira ngo bigukure ku ntambwe imwe bikugeze ku yindi:
Ujye ukunda ijambo ry’Imana rizagukuza
Ujye ukunda gusenga kandi uhore ubikora
Ujye wirinda muri byose
Ntukareke gukora imirimo y’Imana kuko bikuza mu buryo bw’Umwuka.
Imana ibahe umugisha mu izina rya Yesu. Amen.


text:
Gisagara: Gukorera ku muhigo byabateje intambwe mu iterambere
Abatuye akarere ka Gisagara baratangaza ko gukorera ku mihigo byabagejeje ku iterambere, kandi ngo nubwo bataragera aho bifuza kugera, bafite icyizere ko bizashoboka babifashijwemo cyane na gahunda y’imihigo.
Umwaka w’umuhigo uri ku musozo. Ubwo mu murenge wa Nyanza ho muri aka karere ka Gisagara bishimiraga ibyagezweho mu muhigo w’umwaka bashoje wa 2013-2014 kuri uyu wa 03/06/2014, aba baturage bagiye bagaragaza uburyo bamaze kwiyungura byinshi mu mibereho yabo ndetse no mu iterambere ry’akarere muri rusange, maze mu magambo yabo bagahamya ko bazakomeza kuzamuka.
Mu kagari ka Nyaruteja abaturage batangaza ko bari bafite ubutaka bwananiranye aho bahingaga ariko ntibeze kubera ko bahingaga ibihingwa bitajyanye nabwo kandi ntibanakorere hamwe. Kuva aho bagiriye hamwe kandi bagahinga ibihingwa byemejwe ngo ubu bareza.
Hegenimana Pascal ni umusaza w’imyaka 68 ati “Kuva aho nganiye ntya sinari narigeze mbona abaturage beza imyaka nk’iyo beza bahuje ubutaka bagahinga igihingwa kimwe cyatoranyijwe, ati kandi iyo hatabaho gahunda y’umuhigo ngo nanjye iwanjye mpigire kugira icyo ngeraho, nari kuba ndi inyuma ariko ubu mbona ngenda nzamukaâ€
Si ibiribwa gusa rero kuko aba baturage bavuga ko ubuzima bwabo bwabaye bwiza kuva aho bahigiye kujya mu bwisungane mu kwivuza kandi bakabigreraho, bize ku gira isuku ubu baba mu mazu asukuye nk’uko babivuga kandi ngo no kuruhande rw’ubuyobozi ibikorwa biragaragara kuko babagezaho ibikorwa nk’amazi meza ndetse n’amashanyarazi.
Umunyamabanga nshingwabikorwa w’umurenge wa nyanza Uwimana Jean Bosco atangaza ko mu murenge ayobora abaturage bihitiramo ibikorwa bifuza ko bibakorerwa, noneho bakabigeza ku buyobozi bukabashyiriraho gahunda inoze yo kubishyira mu ngiro.
Uyu muyobozi ashima abesheje umuhigo uko bari barawiyemeje, ariko agasaba n’abandi bagarukiye hagati kwikosora kuko ibyo bakora aribo bigirira akamaro.
Ati “Ibi bikorwa ni ibyacu twese, bigamije kutuzamura ntawe usigaye, nidushyiremo imbaraga rero, buri wese ajye yisuzuma koko arebe ko ibikorwa bye bifite umurongo kandi ko ibyo yiyemeje abikora, bityo tuzagera ku iterambere twifuza.
Uyu murenge wa Nyanza uherereye mu karere ka Gisagara uri mu mirenge ikunze kuza imbere mu muhigo muri aka karere kuri ubu ukaba waresheje umuhigo wawo ku kigereranyo cya 95,5%.


text:
Abaheburayo 13:25 - Ubuntu bw’Imana bubane namwe mwese.
Mu gihe twitegura kwiga cyane ku nyigisho z’ubuntu muri Cellules zose z’Itorero rya Foursquare Church Kimironko, nafashe umwanya ntekereza cyane ku ijambo "Ubuntu", ubusobanuro ndetse n’agaciro kabwo mu mibereho y’umukristo. Naje gusanga harimo inyigisho ikomeye.
Ubuntu bwo kwinjiza umuntu mu ijuru cyangwa bukarimubuza! Hari amagambo nize ku bijyanye N’UBUNTU yanteye kuvuga ibyo.
Amwe muriyo ni akurikira:
1) Twakijijwe n’ubuntu kubwo kwizera (Abefeso 2:5-8). Agakiza tutashoboraga guca dutanze ikiguzi katugezeho ku buntu nk’impano (Abaroma 6:23b; Tit 3:3-7);
2) N’ubwo agakiza tukabonera ubuntu, ubuntu bw’Imana budusaba gukiranuka. Abantu benshi batekereza ko kuba agakiza ari ubuntu biduha uburenganzira bwo kwitwara uko twishakiye. Nyamara siko Bibiliya ivuga. Mu rwandiko rwa Tito (2:11-14) havuga ko ubuntu butwigisha "kureka kutubaha Imana n’irari ry’ibyisi...gukiranuka...
3) Gukiranuka bidusaba ubuntu bw’Imana. Nta muntu ushobora gukiranuka atagiriwe ubuntu n’Imana. Abagerageje gukurikiza amategeko barananiwe (Abaroma 3:10; 23). Abigisha gukiranukira Imana binyuze mu mategeko bameze nk’abajya ku kwezi burira urwego. Imana niyo idutera gukora ibyo yishimira(Abafilipi 2:13) kandi Yesu niwe udushoboza kuyasohoza (Abafilipi 4:13);
4) Igipimo cy’ubukure mu gakiza kireberwa ku myumvire umuntu afite ku buntu n’uburyo ayishyira mu bikorwa. Ni yo mpamvu Petero aduhugura gukurira mu buntu bw’Imana (2 Petero 3:18) kandi Ijambo ry’Imama ni ryo ridukuza mu buntu (Ibyakozwe 20:32);
5) Umuntu ashobora gupfusha ubusa ubuntu yagiriwe (2 Abakorinto 6:1) mu gihe nyuma yo kumenya ubuntu akoze icyaha nkana ( Abaheburayo 10:26-31).
Nyuma y’aya masomo, nasanze Agakiza gatangirira mu buntu kagarangirira mu buntu. Niho bamwe bagashoboreye niho abandi byabashobereye! Uri mu bahe? Ibaze nawe!
Ubuntu bw’Imana bubane nawe. Amen.
Rev. Dr. Fidèle Masengo, Foursquare Church Kimironko masengof@yahoo.fr


text:
Aba ba Fashion Models,kimwe n'aba STARS,bose bakunda ubusambanyi.Muherutse kubona Miss Rwanda 2014,Akiwacu Lacolombe,yanitse amabere na sex,aho akora ubu Mannequin (Fashion Model) muli France.Nyamara ngo ni Nyampinga !!This world is mad. Turi mu minsi y'imperuka koko.Uyu urata ko asambana,nibe nawe arabyemera.Abantu basambana ku isi,ni Millions and Millions.Ubusambanyi nibwo bwatumye imana irimbura Sodomu na Gomora.Buli mu bintu byatumye imana yica abantu bose bali batuye isi ku gihe cya NOWA.Hasigaye abantu 8 gusa bumviraga imana.N'ubu rero,imana yashyizeho UMUNSI W'IMPERUKA (Ibyakozwe 17:31).Uwo munsi uri hafi cyane,iyo ubona ukuntu isi irimo kwangirika cyane.Kuli uwo munsi,imana na none izica abantu hafi ya bose,ku buryo INTUMBI zizaba zuzuye isi yose.Byisomere muli Yeremiya 25:33.Never mock what the Bible says.Ntimugaseke ibyo Bible ivuga.Bizaba nta kabuza,kandi vuba aha. Soma Habakuk 2:3.Ibi mubona abantu birirwa bicana mu ntambara,basambana,bikubira ubutunzi bw'isi,barenganya abantu cyane cyane abakene,ntabwo imana izakomeza kubyihanganira.Mu gihe kitari kure,imana igiye kubarimbura bose,isigaze abantu bake bayumvira.Nabyo bisome muli Imigani 2:21,22.Mujye mwibuka ibyabaye ku gihe cya NOWA.Mwiheranwa n'ibyisi gusa,kuko muzabisiga.Ahubwo nimukanguke,mushake imana,muyikorere.Please,be thinking people. Mbisubiremo,nubwo benshi mutabyemera cyangwa mutabifatana uburemere,IMPERUKA iri hafi.Mujye mureba ukuntu ibihugu birimo kurata Intwaro za Kirimbuzi,murebe ukuntu Climate Change irimo guteza Floods (imyuzure),Hurricanes (imiyaga irimo guca ibintu muli Amerika),ubushyuhe budasanzwe,imiriro iteye ubwoba,etc...Kuba ibi byose bibera icyarimwe kandi bifite imbaraga zitahozeho kera,byerekana ko IMPERUKA iri hafi cyane.
HIMBAZA Herbert - 9/09/2017 saa 14:32


text:
Inzara ya ruzagayura yatangiye ahagana mu kwakira kw’ 1943.yatewe n’amapfa yamaze imyaka ibiri.aya mapfa yatangiye muri nzeli 1942,yongera kubaho nyuma gato y’itumba ryo mu 1943
Ruzagayura yatewe kandi n’igabanyuka ry’ibiribwa ryaturutse ku ndwara y’ibirayi bita «mildiou/mildew», ndetse no ku ndwara y’ibishyimbo bita «chortophila» no ku ndwara y’ibijumba bita «rhizoctonia/rhizoctonie». Nkuko bigaragara, izo ndwara zibasiye ibiribwa by’ibanze by’Abanyarwanda b’icyo gihe.
Inzara ya Ruzagayura yongerewe ubukana n’intambara ndetse n’uko icyo gihe Abanyarwanda bagombaga guha umusanzu Leta nkoloni y’Ababiligi yari ihanganye n’ingabo za Adolf Hitler mu ntambara ya kabiri y’isi yose (war effort/ effort de guerre). Uwo musanzu wari ugizwe n’ibiribwa n’amatungo.
Abanyarwanda batangaga inka, ibishyimbo, amasaka, amashaza byo kugaburira abasilikare b’abanyekongo ndetse n’abakozi bo mu birombe byo muri Congo.
Usibye ibiribwa n’amatungo, umusanzu w’Abanyarwanda muri iyo ntambara wari ugizwe n’imirimo y’agahato irimo guharura imihanda, kubumba amatafari, gutwara imizigo y’abakoloni, gukora mu birombe bya zahabu na coltan, guhinga ibireti (pyrethrum/pyrèthre) byakoreshwaga mu gutunganya umuti wica udukoko (insecticide).
Iyi nzara yiswe amazina menshi bitewe n’ubukana yagiye igaragaza mu turere dutandukanye tw’u Rwanda. Mu majyepfo yiswe Ruzagayura. Mu duce dutandukanye tw’uburasirazuba yiswe Rujukundi, Rwanyirarushenyi, Rwakinyebuye cyangwa se Rwakabetezi.
Mu majyaruguru, mu bice bya za Gisenyi na Ruhengeri yiswe Rudakangwimishanana, Rugaragazabadakekwa na Nyirahuku. Hagati mu gihugu ndetse n’amajyaruguru y’iburasirazuba, mu bice bya Byumba, iyo nzara yarizwi ka Matemane. Mu burengerazuba, muri territoire ya Kibuye, yiswe Gahoro.
Iyo nzara yagize ubukana bwinshi mu majyaruguru, mu burasirazuba no mu majyepfo y’igihugu. Mu bice bya Cyangugu niho honyine hatigeze hahura n’iyo nzara ku mpamvu z’ikirere cyayo. Ikindi, iyo ntara yari yegeranye na Congo Mbiligi ku buryo itari kugira ikibazo cyo kubura ibiribwa. Ahubwo yakiraga abantu bavuye mu zindi ntara nka Astrida cyangwa se Gisenyi.
Mu gihe cya Ruzagayura, uduce tw’imisozi ihanamye, uduce tw’ubutaka busharira, uduce turangwamo isuri nitwo twababaye cyane kurusha utundi. Muri utwo duce kimwe n’ahandi, abaturage barazahaye ku buryo benshi bamaraga iminsi 2 cyangwa se 3 batariye. Benshi inzara yarabicaga. Abaryaga, wasangaga barya inguri (imizi y’insina), imizi y’ibiti, amareberebe, umutsima uvuye mu ifu ya barakatsi (acacia) cyangwa se y’intembe y’insina. Iyo ndyo idasanzwe nta gushidikanya ko nayo yishe abantu benshi muri icyo gihe.
Abafite agatege barasuhukaga bakajya gushaka aho bakura ibiribwa cyangwa se aho bagurana ibikoresho byabo n’ibiribwa. Benshi wasangaga barananutse nkuko bigaragara ku mafoto y’icyo gihe. Babitaga ingarisi kubera uko babaga barashizemo. Izo « ngarisi » kimwe n’imirambo y’abitabye Imana biri mu bintu byaranze iyo nzara. Iyo mirambo yasangwaga hafi y’imihanda, mu mirima, mu mashyamba, ku nkengero z’inzuzi n’ahandi henshi.
Umuntu yakwibaza ati ese ni iki abayobozi b’abakoloni bakoze mu kuyirwanya ? Ese ni iki Umwami Mutara III Rudahigwa n’abatware bakoze mu kuyihashya ? Ese ni iki abamisiyoneri bakoze mu kuyirwanya ? Ese iyo nzara yagize izihe ngaruka ku banyarwanda ?
Posted by @Ezechiel rwandapaparazzi.rw
12,449 total views, 0 views today


text:
Indwara y’ibishishi n’uburyo bwo kuyirinda
Ibishishi byo mu maso (Acné) ni indwara igaragazwa n’ibiheri bifatira mu twenge tw’ubwoya bw’uruhu, rimwe na rimwe bikagera mu mugongo, ku ntugu no mu gituza, bikaba bigenda bishira uko umuntu agenda asatira imyaka y’ubukure iyo nta bundi burwayi afite, ariko hari n’uburyo butandukanye bwo kuyivura.
Amakuru dukesha urubuga rwa topsante avuga ko indwara y’ibishishi ikunda kugaragara mu gihe cy’ubugimbi, kandi ko bishobora kumara igihe kigufi cyangwa kirekire bitewe n’imiterere y’umubiri (...)
Ibishishi byo mu maso (Acné) ni indwara igaragazwa n’ibiheri bifatira mu twenge tw’ubwoya bw’uruhu, rimwe na rimwe bikagera mu mugongo, ku ntugu no mu gituza, bikaba bigenda bishira uko umuntu agenda asatira imyaka y’ubukure iyo nta bundi burwayi afite, ariko hari n’uburyo butandukanye bwo kuyivura.
Amakuru dukesha urubuga rwa topsante avuga ko indwara y’ibishishi ikunda kugaragara mu gihe cy’ubugimbi, kandi ko bishobora kumara igihe kigufi cyangwa kirekire bitewe n’imiterere y’umubiri w’ubirwaye.
Abakeka ko kurwara ibishishi mu maso cyangwa mu mugongo biterwa n’isuku nke cyangwa kudakora imibonano mpuzabitsina baba bibeshya, ngo ntaho bihurira.
Hari n’izindi mpamvu zishobora gutuma umuntu arwara ibishishi zirimo impinduka mu bitekerezo, hamwe no guhindura ah’ umuntu atuye (ikirere).
Bishobora kandi kwiyongera kubera ko umuntu yariye ibiribwa bikize ku masukari no ku binure, by’umwihariko za shokola (chocolat).
Ku bagore, ibiheri byo mu maso bishobora kwiyongera mu minsi ibanziriza imihango, bikagabanuka cyangwa bigashira iyo atwite.
Abagore bagirwa inama yo gufata indyo ikungahaye kuri Vitamini A, harimo amata n’ibiyakomokaho, amavuta y’amatungo nk’ikimuri n’ibindi. Bakareka cyangwa bakagabanya isukari n’ibinure, ariko by’umwihariko bakareka ibikomoka ku nyamaswa.
Kota izuba, guhumeka umwuka mwiza mu gihe cyo gukora imyitozo ngororamubiri, kugira gahunda nziza y’imirire, gutoza amara gukora neza urya kenshi indyo itayananiza nk’ibinyampeke n’imboga rwatsi, hamwe no kunywa amazi asukuye bigira uruhare mu gukumira indwara y’ibishishi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ukwiye kwiga gutegera amatwi Imana!
Aho gushaka ifeza mutore ibyo nigisha, mushake ubwenge kuburutisha izahabu nziza. Imigani 8:10
Mu kugerageza kubaho ubuzima bwiza, abantu bamwe bumva batanga ikintu icyo ari cyo cyose ngo babone ibintu byo mu rwego rwo hejuru, nk’amafaranga, kumenyana n’abantu bakomeye n’andi mahame atizewe.
Ariko rero kimwe mu bipimo birusha ibindi kwizerwa mu kugira iterambere rirambye mu buzima ni ugutega amatwi amabwiriza y’umwuka.
Amabwiriza nk’ayo atanga ubwenge bw’Imana, ari bwo iyo bukurikijwe neza, bushobora gutanga ibikwiriye mu buzima bwawe kandi bugahishura ubuhangange bubitse mu mwuka wawe.
Dutanze nk’urugero, ubwo igihe cyo gufata i Yeriko cyari gisohoye, Yosuwa yamenye ko atarakwiriye kwicarana n’abakuru n’abarwanyi ba Isirayeli ngo bategure urugamba.
Yari azi neza ko intsinzi yabo iherereye gusa mu ngamba zivuye ku Mana. Yigijeyo ibirangaza byose ngo atekereze kandi ategereze icyo Imana imubwira. ntibyatinze rero Uwiteka aramubonekera maze amuha amabwiriza adasanzwe yatumye Yeriko ifatwa n’igikuta cyayo gitangaje kirarimbuka ( Yosuwa 5:13-15, 6:1-20).
Umugambi w’Imana wari uko Abisirayeli bashyira hasi inkota, ingabo n’amacumi yabo maze bakazenguruka inyuma y’umugi ufite igikuta bacecetse rimwe ku munsi bikamara iminsi irindwi, nyuma baje guhabwa amabwiriza yo kuzenguruka uwo mugi inshuro zirindwi bakaza gukoma akamo k’intsinzi ku nshuro ya nyuma ku munsi wa karindwi.
N’ubwo aya mabwiriza yasaga nk’asuzuguritse, Yosuwa n’ubwoko bwa Isirayeli bwayateze amatwi maze bituma cya gikuta kigoye cy’Iyeriko kikubita hasi cyose.
Amabwiriza y’Imana ntagukekeranya yigiramo. Buri bwiriza ry’umwuka riba rishinze imizi mu mahame y’ijambo ry’Imana. nubwo yasa nagoye, asekeje, cyangwa abuzemo ubwenge, jya uhora wibuka ko agamije ku kuguteza imbere no ku kuzamura. Kubera iyo mpamvu jya uhora wubahiriza ijambo ry’Imana.
Zaburi ya 19:7 iragira iti: “Amategeko y’Uwiteka atungana rwose, asubiza intege mu bugingo, ibyo Uwiteka yahamije ni ibyo kwizerwa biha umuswa ubwenge."
Ikibazo si ubwoko bw’igikuta uri guhura nacyo none, gishobora kuba igikuta cy’indwara, ibizazane by’ubukungu, n’ibindi.., bizikubita hasi imbere yawe uko ugenda utega amatwi ayo mabwiriza.
Amahoro y’Imana abane namwe!
Evangelist Shema Prince.


text:
Itegeko No 32/2016 ryo kuwa 28/8/2016 rigenga abantu n’umuryango, ryasohotse mu igazeti ya Leta kuwa 12 Nzeri 2016, riteganya uburyo bwo kororoka kw’abantu hifashishijwe ikoranabuhanga, icyo kikaba ari kimwe mu bishya bitari biri mu itegeko nº 42/1988 ryo ku wa 27 Ukwakira 1988 ryahinduwe nyuma y’imyaka 28 ryari rimaze.
Nk’uko byasobanuwe na Minisitiri w’Ubutabera akaba n’Intumwa Nkuru ya Leta, Johnston Busingye, kororoka hakoreshejwe ikoranabuhanga bivuze ko umuntu ashobora kujya mu ivuriro rishobora guhuza intanga ibizwi nka IVF (In Vitro Fertilization), umugore n’umugabo bakabafasha kubona urubyaro batabanje kujya mu buriri ngo baryamane.
Minisitiri Busingye yagize ati “Ubundi iyo umuntu ashatse undi bakajya mu buriri ntibikunde baravuga ngo byaranze. Ubu siyansi yazanye akandi kantu kavuga ngo hari impamvu nyinshi bishobora kwanga, ariko ubwanyu muri abantu bazima bashobora kubyara abana, mureke tubafashe, mukaba mwakororoka biciye muri izo nzira.”
Ubwo buryo bwa IVF ubusanzwe bufasha ababyeyi bafite ibibazo byo kuba badasama mu buryo busanzwe, aho umugore ategurwa, agahabwa imiti kugira ngo amagi ashobora kuvamo umwana aboneke. Nyuma yo kuboneka avanwa mu mubiri we agashyirwa muri laboratwari.
Ubwo buryo bwaratangiye no gukoreshwa mu Rwanda, ndetse muri Kanama umwaka ushize wa 2015, ni bwo havutse imfura z’ubwo buryo zikaba zari n’impanga.
Icyo gihe, Dr Eugene Ngoga, Inzobere mu kuvura abagore, yabwiye IGIHE ubu buryo bwatangiye mu Rwanda mu mwaka wa 2014, ari na bwo bukoreshwa n’ahandi hose ku Isi, aho igice cya mbere ari uguhuza intanga z’umugore n’iz’umugabo ariko bikorewe hanze y’umubiri.
Bitandukanye n’ibyo abantu bavuga ko intanga zishobora gushyirwa ahantu hamwe kugeza amezi icyenda ashize.
Inkuru bifitanye isano: Bwa mbere mu Rwanda havutse abana hifashishijwe ikoranabuhanga rihuza intanga
Ntawe ushobora gushyingirwa adafite imyaka 21
Uretse kororoka hifashishijwe ikoranabuhanga, mu Itegeko rishya rigenga abantu n’umuryango, imyaka y’ubukure yashyizwe kuri 18 uretse mu gushyingirwa ho byagumye ku myaka 21, ndetse byagizwe ibidashoboka kuba umuntu yashyingirwa adakwije iyo myaka 21.
Minisitiri Busingye ati “Ubundi mbere muzi ko mbere hajyaga habaho uburyo Minisitiri ashobora kwemera ngo uyu muntu arakuze kandi atarageza iyo myaka bitewe n’impamvu. Ubu icyo na cyo Inteko Ishinga Amategeko yaratekereje mu izina ry’Abanyarwanda bose, isanga umwana w’umukobwa cyangwa umuhungu akwiriye kuba arengeje imyaka 21 kugira ngo ahinduke umugabo cyangwa umugore ku mpamvu nyinshi: kugira ngo haboneke umwanya wo kwiga, kugira ngo umuntu akure, abe yagira ubushobozi bwo kwibeshaho nk’umuntu mukuru.”
Umugore nawe ni umuyobozi w’urugo
Mu gihe byavugwaga ko umugabo ari we muyobozi w’urugo, itegeko rishya riteganya ko umugabo n’umugore bombi ari abayobozi b’urugo, bityo ibyo bashaka gukora baba bagomba kubyumvikanaho.
Icyakora Minisitiri Busingye ngo atekereza ko ayo mategeko atazabuza umuryango w’umunyarwanda gukomeza kubaho nk’umuryango w’umunyarwanda, kuko ayo mategeko ajyaho kugira ngo abe igisubizo igihe byakomeye gusa.
Ati “Ibyo byakuyeho icyavugaga ko ufata icyemezo ari umuntu umwe, icyakora sintekereza ko umugabo n’umugore mu rugo bazajya baba bicaranye itegeko, buri gitondo bakazana igitabo cy’itegeko bakagishyira ku meza, bati ubwo tugiye kunywa icyayi turebe ingingo ya gatandatu, ubwo tugiye gukinga urugi turebe ingingo ya munani, ubwo tugiye kugurisha ikimasa turebe ingingo ya cumi, ubwo dushaka kwimuka aha turebe ingingo ya 20.”
Amafoto: Mahoro Luqman


text:
Inkuba yakubise umubyeyi n’abana be babiri barapfa mu Karere ka Nyabihu, Umurenge wa Rurembo, Akagali ka Gitega ku mugoroba wo kuri uyu wa 10 Ukwakira 2017.
Uwo mubyeyi yitwa Nyiransengimana Albertine, iyi nkuba yamwicanye n’abana be babiri harimo inshuke yitwa Uwihirwe James w’imyaka itanu ndetse n’uruhinja rw’amezi abiri yari ahetse ari rwo Habineza Obed.
Umunyamabanga Nshingwabikorwa w’Umurenge wa Rurembo Ndandu Marcel yemeje aya makuru avuga ko uyu muryango wahuye n’ibi byago ubwo nyina w’aba bana yari avuye guhinga.
Yagize ati “ Ni umubyeyi wari uvuye guhinga, ubwo imvura nyinshi yagwaga ku munsi w’ejo ni bwo inkuba yabakubise bari kugenda bageze hafi y’igiti cy’inturusu kiyumbaje, yari ahetse umwana umwe undi amufashe akaboko inkuba irabakubita bose bahita bahasiga ubuzima”.
Uyu muyobozi akomeza avuga ko bahise bajyanwa ku bitaro bya Kabaya kureba icyabishe, kuri ubu ngo ubuyobozi bw’Akarere ka Nyabihu bufatanije n’Umurenge bakaba bagiye kubashyingura ndetse ngo ibikenerwa byose muri iki gikorwa bikaba bitangwa n’Akarere kuko aba bantu bazize ibiza.
N’ubwo iyi mvura yaguye ari nyinshi muri aka gace ngo nta bindi bintu yangije nko gusenya amazu ndetse n’imyaka y’abaturage nk’uko byagenze mu minsi mike ishize mu bice bitandukanye byo mu gihugu.
Akarere ka Nyabihu, Rutsiro na Karongi ni tumwe mu turere tw’Intara y’Uburengerazuba dukunze kwibasirwa n’inkuba.
Icyo Polisi y’u Rwanda ivuga ku buryo bwo kwirinda inkuba
Polisi y’u Rwanda, ku rubuga rwa yo ivuga ko abaturage mu bihe by’imvura bagomba : Kwirinda kugama munsi y’igiti kiri cyonyine, Kwirinda kugama ahantu hari amazu ari ho za telefoni rusange, ku misozi hejuru, kuko ibyo byose byagira uruhare mu gukubitwa n’inkuba, Kwirinda gukorakora no gutwara ibintu bizwiho gutwara umuriro vuba, ni ukuvuga ibyuma binyuranye nk’amakanya, umutaka, ferabeto, n’ibindi mu gihe ibyo byuma bisumba umutwe w’ubitwaye,
Igihe uri mu modoka; ibuka gufunga ibirahure byose, Kwirinda gukorakora (gushyira intoki) mu madirishya arimo ibyuma bya giriyaje, Kwirinda kuba hafi cyangwa gukorakora ahantu hari za senyenge cyangwa se ibindi bikoresho bikoze mu byuma.
Niba wumvise inkuba uri mu ishyamba, ibyiza ni ukuguma hagati ukirinda kujya mu nkengero zaryo. Kwirinda koga, kuguma cyangwa kugenda mu mazi mu gihe cy’inkuba. Abana bakunda gukinira mu bidendezi by’amazi bakabyirinda; kwirinda gukandagira mu mazi mu nzu ukoropa cyangwa umesa.
Kwirinda gukoresha ibyuma bizamuka mu nyubako z’amagorofa aribyo bita ascenceur (lift) igihe cy’imirabyo n’inkuba. Kwirinda gukoresha ibintu byose bikoresha amashanyarazi mu gihe utizeye neza ko inyubako yawe ifite “akarindankuba” (paratonerre). Kwirinda kuryama hasi ku butaka kuko byakurura gukubitwa n’inkuba. Niba uri ku igare cyangwa kuri moto, ibyiza ni ukubivaho kuko bishobora gutuma inkuba igukubita. Gukoresha ibyuma birinda inkuba (paratonnerre) ku nyubako.
Kurinda ibikoresho bikoreshwa n’amashanyarazi hifashishwa ibyuma byabugenewe.


text:
Ese Abahamya ba Yehova bagira Bibiliya yabo?
Abahamya ba Yehova bagiye biga Bibiliya bifashishije ubuhinduzi butandukanye. Icyakora dukunze gukoresha Bibiliya y’Ubuhinduzi bw’isi nshya mu ndimi ibonekamo, kuko ikoresha izina ry’Imana, ikaba ihuje n’ukuri kandi ikaba yumvikana.
Ikoresha izina ry’Imana: Abantu bagiye basohora za Bibiliya bananiwe guha icyubahiro Umwanditsi wayo. Urugero, hari Bibiliya yagaragaje amazina y’abantu barenga 70 bagize uruhare mu kuyihindura. Nyamara muri iyo Bibiliya yose uko yakabaye bakuyemo izina ry’Umwanditsi wayo, ari we Yehova Imana!
Icyakora, Bibiliya y’Ubuhinduzi bw’isi nshya yongeye gusubiza izina ry’Imana ahantu ryahoze habarirwa mu bihumbi nk’uko byahoze mu mwandiko w’umwimerere, kandi abagize komite yagize uruhare mu guhindura iyo Bibiliya banze kwimenyekanisha.
Ihuje n’ukuri: Ubuhinduzi bwose ntibwahinduye ubutumwa bwa Bibiliya mu buryo buhuje n’ukuri, nk’uko buboneka mu mwandiko w’umwimerere. Urugero, hari Bibiliya yahinduye amagambo yo muri Matayo 7:
13 igira iti “nyura mu nzira ifunganye, kuko irembo rijya mu muriro ari rigari kandi inzira ijyayo ikaba yoroshye kuyinyuramo.” Icyakora, umwandiko w’umwimerere wakoresheje ijambo “kurimbuka,” ntiwakoresheje ijambo “umuriro.” Birashoboka ko abahinduzi bakoresheje ijambo “umuriro” kubera ko bemeraga inyigisho ivuga ko ababi bazababarizwa iteka mu muriro. Ariko Bibiliya ntishyigikira icyo gitekerezo. Ku bw’ibyo, Bibiliya y’Ubuhinduzi bw’isi nshya ihahindura mu buryo buhuje n’ukuri igira iti “nimwinjirire mu irembo rifunganye, kuko inzira ijyana abantu kurimbuka ari ngari.”
Irumvikana: Uretse kuba Bibiliya ihinduye neza ivuga ibintu bihuje n’ukuri, nanone igomba kuba isobanutse kandi yumvikana. Reka dufate urugero rw’ibivugwa mu Baroma 12:11. Amagambo intumwa Pawulo yakoresheje afashwe uko yakabaye avuga ngo “ku mwuka mubire.” Icyakora kubera ko ayo magambo atumvikana neza, Bibiliya y’Ubuhinduzi bw’isi nshya, ihavuga mu mvugo yumvikana neza, ivuga ko Abakristo bakwiriye ‘kugira ishyaka ryinshi batewe n’umwuka.’
Uretse kuba Bibiliya y’Ubuhinduzi bw’isi nshya ikoresha izina ry’Imana, ikaba ihuje n’ukuri kandi yumvikana, hari ikindi kintu itandukaniyeho n’izindi: itangwa ku buntu. Ibyo bituma abantu babarirwa muri za miriyoni bashobora kuyibona mu ndimi zabo kavukire, ndetse na ba bandi badashobora kubona amafaranga yo kuyigura.


text:
IJAMBO RYEREKEYE UBUMWE
Mu myaka ibiri ishize ubwo narindi hano mu Rwanda, nigisha abashumba, Umwami yarankanguye ijoro rimwe, inyumvisha buryo ki aringombwa ko ngira icyo mvuga ku bumwe. Ubumwe mvuga ntabwo ari bwa bumwe bwae n’itorero ryawe. Nubumwe bwo mu miryango aho ituye kuko ningombwa. Ariko kandi ningombwa kubaho ubumwe mu muryango mugari wa Kristo mu ntara runaka cyangwa Umujyi.
Reka mbabaze ikibazo: Iyo Imana irebye kwisi iri mwijuru, ikareba umujyi, cyangwa agace runaka, Ibona amatorero angahe? Igisubizo ni ITORERO RIMWE! Hari amakoraniro menshi ariko byukuri ari itorero rimwe, iyo rero abapastoro bo mu Karere runaka bamenye ko bose bari mw’Itorero rimwe ryo Kristo yapfiriye, ngo ribeho Imana itangira guha umugisha uwo murimo.
Bumbura Bibiliya yawe muri Yohana 17, harimo ibintu bike nshaka ko mumenya muriri sengesho rya yesu. Icyambere niryo sengesho rirerire Yesu yasenze muri Bibiliya. Kandi natwe mo mu mwaka wa 2010 twisangamo kuruta muyandi masengesho yose abaho. Bitekerezeho m’urubu buryo; ubwo Yesu yareberaga igihe kizaza mucyo yar’arimo, mw’ijoro rimwe ryanyuma mu murimo we hano ku isi, mbere yo kubabazwa no gupfa kwe kumusaraba, niki utekereza ko yari gusengera? Icyari kuba icy’ingenzi kuriwe niki? Reka tubirebe dusoma. Yohana 17:20-21 “sinsengera aba bonyine.
Ndasengera n’abazanyizezwa n’ijambo ryanjye babwiwe naba, kugirango bose babe umwe, Data nkuko uri muri jye nanjye nkaba muri wowe. Reka nabo babe muri twe kugirango isi yizere ko wantumye”
Dore icyo Yesu avuga: iyo abakurikira Yesu bose batangiye kuba umwe, bagakorera mubumwe, Isi ihita yizera ko Imana yatumye Yesu- muyandi magambo abantu bazizera ubutumwa tubabwira!
Reka mbahe ikindi gice kimwe. Reba Zaburi 133 iyi zaburi yose ivuga ku bumwe: umurongo wa mbere uvuga ko “Dorere erega nibyiza nibyigikundiro ko abavandimwe baturana bahuje” reba umurongo wa gatatu: “kuko aho niho Uwiteka yategekeye umugisha” muri Bibiliya yo mucyogereza cya kera ivuga ko “Imana itegeka umugisha” ubutumwa burimo nubu, aho ubumwe buri, Imana ihategekera umugisha ngo uajye.
Reka mbahe ubuhamya bwanjye kubijyanye n’ubumwe: nkiri mu rusengero rwo mu mujyi wa Calfonia, namenyanye n’abapastori bo muri Modesto muri Califonia. Twasuye buri mushumba wese, wizera Bibiliya, tukajya duhura. Nyuma aba bapasitori batangira kujya basengana rimwe mu cyumweru. Ibitangaza byarabaye. Nkibana nabo batumiye umuvuga butumwa witwa Luis Palau aza kubwiriza, abantu bagera kuri 2000 barihanye. Iteraniro rya mbere ryabaye kucyumweru ni mugoroba.
Byatumye amatorero arangiza gahunda kare kugirango baze kubana natwe. Hari abantu bageze kuri 13.000, niryo teraniro rinini rya mbere mu mateka ya Modesto. Nyuma y’imyaka runaka Itorero rimwe ryagize igeterane cy’ivugabutumwa, cyarimo imikino ya teatire yavugaga kuri Yesu. Amatorero menshi yabigizemo uruhare, abakristo batangiye kuzana inshuti zabo zidakijijwe, abakiriye Kristo bose bari bamaze kugera kuri 53,000. Amatorero menshi yikubye kabiri, yagombye kongera umubare w’amateraniro yabo.
Nahise nimukira muri Oregon, ahantu hitwa Klamth falls. Na none icyo twatangiye gukora kwari uguhuza abashumba mu bumwe. Natangiye iteraniro ry’amasengesho hamwe n’abashumba icumi bavuye mu matorero atandukanye. Bamwe bari abapantekote, abandi bari ababatista, nandi matorero. Twatangiye kujya dusenga rimwe mu kwezi. Nyuma bahita babigira rimwe mu cyumweru.
Twongeraho kujya dusangira rimwe mu kwezi. Itorero ryanjye hamwe nirindi rimwe twitanze gukora igiterane kimwe, andi matorero aza kwifatanya gusa hafi abantu igihumbi barakijijwe. Ndibuka ko nabatije abantu 56 mu byumweru bitandatu mwitorero ryanjye gusa! Mu myaka yakurikiyeho, amatorero yose yo muri uwo mujyi arangiza amateraniro kare ngo ahurire mu kibuga ngo yerekane igikora cy’ubumwe.
Mu mujyi mbwirizamo wa Woodland, muri Califonia, n’ubu abashumba baracyahura rimwe mu kwezi, dusangira ibya ku manywa, tukamenyana! Nizerako Imana izaha umugisha ubwo bumwe bwacu muri uwo mujyi!
Rero icyo mbifuriza nuko mwashyira imbaraga zanyu mu bumwe nizerako mu busanganywe. Niby’igiciro kinshi kubabona hano mur’aya mahigurwa, kandi ndabatongerera hamwe uko muri hano. Kandi ndashaka guha abashumba bo mur’uyu mujyi filime ya Yesu. Rick wallen yise iyi filime ya Yesu ngo nigikoresho cyibwiriza Yesu kuruta ibindi kuisi. Kandi turayibahera ubuntu, turabasengera ngo amatorero yanyu uko akunda Imana kandi yizera Kristo akorere mubumwe, kubw’icyubahiro cy’Imana. Amen amen!


text:
Itangazo iyo komisiyo yashyize ahagaragara ryashyizweho umukono n’Umunyamabanga Nshingwabikorwa wayo wungirije, Mukarurangwa Immaculée, riragaragaza ko iyo lisiti izatangira kuvugururwa guhera tariki ya 14 kugeza ku ya 30 Ugushyingo 2016, bikazakorerwa mu tugari no mu midugudu yose.
Abanyarwanda bujuje ibisabwa kandi bagejeje igihe cyo gutora barasabwa kwihutira kwikosoza kuri lisiti y’itora mu tugari n’imidugudu batuyemo kugira ngo bazashobore kwitabira ayo matora no kugira ngo azabe mu mucyo no mu bwisanzure.
Iyi komisiyo kansi irasaba abanditse kuri lisiti y’itora y’Umudugudu batagituyemo kandi batazatoreramo, kwiyandikisha ku y’umudugudu bimukiyemo.
By’umwihariko, abanyeshuri biga mu mashuri makuru na za kaminuza, barasabwa kwiyandikisha kuri lisiti y’itora y’umudugudu bateganya kuzatoreramo mu gihe cy’itora, hifashishijwe umugereka wabugenewe.
Naho ku bijyanye n’abiga mu mashuri yisumbuye ubu bari mu biruhuko, biyandikisha kuri lisiti y’umudugudu batuyemo kuko ari na ho bazatorera.
Amatora ya Perezida wa Repubulika ateganyijwe azaba ari aya gatatu azaba abaye nyuma ya Jenoside yakorewe Abatutsi mu 1994, kuko aheruka muri 2003 no muri 2010, yose akaba yaragiye atsindwa n’umukandida watanzwe n’Umuryango FPR Inkotanyi Paul Kagame.
Ayo matora yitabirwa n’abakandida batanzwe n’imitwe yemewe ya politiki mu Rwanda, n’abakandida ku giti cyabo bujuje ibisabwa. Amategeko agena ko uwujuje imyaka 18 akaba ari inyangamugayo, ari we wemererwa gutora.


text:
Danny Nanone yari yasezeranyije Abanyarwanda n’abakunzi ba muzika by’umwihariko ibitaramo, ariko igihe cyararenze.
Danny yari yatangaje ko guhera mu Kwakira uyu mwaka(2015) agomba gukora ibitaramo hirya no hino mu Ntara z’u Rwanda ariko Ugushyingo kugeze hagati bitabaye.
Nk’uko yatangarije umunyamakuru wa Izuba Rirashe, Danny yiseguye ku bo yari yahaye ayo masezerano, kuko yagize indi mishinga ya muzika bituma hari ibyo asubika.
Ati “burya umuhanzi aba afite imishinga itandukanye, kandi yose imuteza imbere mu mwuga we, ni yo mpamvu nabaye nsubitse iyo gahunda y’ibitaramo,nkazayishyiramo imbaraga muri 2016”.
Ikindi ni uko izo gahunda zose ziba zimufitiye inyungu kandi zigamije kumwagura mu muziki, ari na byo bishimisha abakunzi bawo n’abafana be by’umwihariko.
Ni muri urwo rwego Danny yizeza abakunda ibihangano bye ko n’ibyo ari mo ari ibizabashimisha.
Ati “ntabwo nicaye, ahubwo ndi gukorana imbaraga, kuko muri uku kwezi kuza k’Ukuboza 2015 nzaba maze kugaragaza icyo nari mpugiyemo, kandi nizera ko abafana banjye bazanezerwa”.
Kuri ubu Danny ari mu myiteguro y’igikorwa(atashatse guhita atangaza) azagaragaza mu mpera z’uku kwezi, kikazatangira gusakara mu Kuboza.
Impamvu atifuje gutangaza icyo gikorwa ni uko hari abaterankunga bafitanye amasezerano bataramwemerera ko yabishyira mu itangazamakuru.
Danny Nanone azwi mu ndirimbo nka; Imbere n’inyuma, Ntagukoza Isoni, Forever na Mbikubwire.
Mu gihe ategura gahunda y’umwaka, Dany nta gitaramo ateganya mu mpera zawo nk’uko yari asanzwe abigenza, akaba azabikomeza mu uzakurikiraho.


text:
Ku itariki ya 1 Kanama, Polisi y’u Rwanda yifatanyije n’abaturage barenga igihumbi b’akarere ka Rulindo gutangiza icyumweru cyahariwe Umuganura. Kwizihiza uyu munsi mukuru bikazaba tariki ya 5 Kanama mu gihugu hose. Umunsi w’Umuganura usanzwe wizihizwa buri mwaka, kuwa gatanu wa mbere w’ukwezi kwa Kanama. Atangiza icyumweru cyahariwe Umuganura mu murenge wa Rusiga, Umuyobozi w’akarere ka Rulindo Kayiranga Emmanuel, yavuze ko icyo umuntu yakwishimira cyane, ari umutekano usesuye abaturage(...)
Ku itariki ya 1 Kanama, Polisi y’u Rwanda yifatanyije n’abaturage barenga igihumbi b’akarere ka Rulindo gutangiza icyumweru cyahariwe Umuganura. Kwizihiza uyu munsi mukuru bikazaba tariki ya 5 Kanama mu gihugu hose. Umunsi w’Umuganura usanzwe wizihizwa buri mwaka, kuwa gatanu wa mbere w’ukwezi kwa Kanama.
Atangiza icyumweru cyahariwe Umuganura mu murenge wa Rusiga, Umuyobozi w’akarere ka Rulindo Kayiranga Emmanuel, yavuze ko icyo umuntu yakwishimira cyane, ari umutekano usesuye abaturage bafite.
Yagize ati:” Ndashimira cyane Polisi y’u Rwanda kubera uruhare rwayo mu ishyirwaho ry’urubyiruko rw’abakorerabushake mu kwicungira umutekano (RYVCP), ku buryo ibikorwa byabo byafashije cyane mu kubungabunga umutekano w’abaturage”.
Yibukije ko nta mutekano uhari, iterambere ritagerwaho ndetse no kwizihiza iminsi mikuru itandukanye bitakorwa.
Umuyobozi w’akarere ka Rulindo yashimangiye ko bazakomeza gukorana na Polisi y’u Rwanda ndetse n’abandi bafatanyabikorwa batandukanye, muri gahunda zose zigamije kubungabunga umutekano w’abaturage n’ibyabo.
Chief Superintendent of Police (CSP) Murenzi Sebakondo wari uhagarariye Polisi y’u Rwanda yasabye abaturage b’akarere ka Rulindo gukunda igihugu mu byo bakora byose. Yagize ati:” gukunda igihugu bituma mugira n’uruhare muri gahunda zose zo kwicungira umutekano no gukumira ibyaha. Polisi y’u Rwanda ntiyabona abapolisi ishyira hose kuri buri rugo rw’umuturage mu kumucungira umutekano. Niyo mpamvu namwe mufite uruhare rwo kuwibungabungira, buri wese akaba ijisho rya mugenzi we igihe cyose, mukajya muha Polisi amakuru y’icyahungabanya umutekano vuba kugira ngo habeho gukumira ibyaha bitaraba”.
CSP Sebakondo yakomeje agira ati:” Kuba twizihiza Umuganura ni uko dufite umutekano usesuye, uturuka ku buyobozi bwiza dufite. Muri ikigihe rero twishimira uyu munsi mukuru w’Umuganura, ni igihe nanone cyo gutekereza icyo twakora kugira ngo dukomeze tubumbatire umutekano dufite”.
Mutangana Jean Bosco wari uhagarariye umuhuzabikorwa w’urubyiruko rw’abakorerabushake mu gukumira no kurwanya ibyaha, we yavuze ko intego zabo mbere na mbere ari ugufatanya n’abandi baturage na Polisi y’u Rwanda hagamijwe gusigasira ibyiza u Rwanda rumaze kugeraho hatangwa amakuru ku gihe kandi vuba bityo hakabaho gukumira ibyaha bitaraba.
Gutangiza icyumweru cy’Umuganura mu karere ka Rulindo byanitabiriwe n’umuryango nyarwanda ushinzwe guteza imbere ubuzima n’imibereho myiza y’ingo (SFH) ndetse n’urubyiruko rw’abakorerabushake mu gukumira no kurwanya ibyaha (RYVCP) baturutse mu turere twa Kicukiro,Nyarugenge na Gasabo, bikaba byaranaranzwe kandi no guha abana amata nk’uko bisanzwe mu muco nyarwanda, hishimirwa ibyiza byagezweho mu mwaka uba urangiye.
Chief Superintendent of Police (CSP) Murenzi Sebakondo avugana n’abaturage b’akarere ka Rulindo gutangiza icyumweru cy’umuganura.
Yanditswe na RNP


text:
Rwanda | Nyamasheke: Abayobozi batandukanye bahuguwe ku ishyirwaho ry’ihuriro ry’abana.
Kuri uyu wa 3/8/2012, abayobozi batandukanye barimo abanyamabanga nshingwabikorwa b’imirenge, abashinzwe imibereho myiza y’abaturage mu mirenge, abahagarariye inama y’igihugu y’abagore More...
Gisagara: Abarezi bo barasabwa kwita ku marerero (ecds)
Abahagarariye uburezi ku rwego rw’umurenge, abayobozi b’ibigo by’amashuri n’abarezi barasabwa kwita ku marerero bakareka kuyitiranya n’amashuri y’incuke. Mu mahugurwa More...
Jenoside yabaye nkiri muto ariko ndifuza kumenya uko byagenze – Uwase Judith wacitse ku icumu rya jenoside
Uwase Judith ni umwana w’umukobwa ufite imyaka 19 y’amavuko. Aba mu murenge wa Bwishura, akarere ka Karongi ahahoze ari muri komine Gitesi. Ubwo jenoside yabaga, Uwase yari afite imyaka 2 gusa. Uwase More...
Huye: Barasabwa kubyara abo bazabasha guha ibyo bakeneye
Umuyobozi wa polisi mu Ntara y’amajyepfo yabwiye abaturage bo mu mujyi wa Huye bari bateraniye kuri sitade Kamena ku munsi w’intwari, tariki 01/02/2012, ko nta wemerewe kubyara umwana atazashobora More...
Guha abana amata, gahunda yahagurukiwe hagamijwe kurwanya imirire mibi
Mu Karere ka Huye, gahunda yo guha abana amata yatangirijwe mu Murenge wa Rusatira kuri uyu wa 28 Mutarama. Iyi gahunda kandi yahuriranye n’igikorwa cy’umuganda cyabereye mu Kagari ka Buhimba, umudugudu More...


text:
Hasize amezi arenga arindwi ubuyobozi bufunze inzu z’imiryango ibarirwa muri 19 hafi ya ruhurura ya Mpazi,
Abaturage batuye mu Cyahafi mu Murenge wa Gitega baganiriye na IGIHE bavuga ko babangamiwe cyane n’uburyo ubuyobozi bwabakuye mu nzu zabo nta nteguza cyangwa se ngo bubahe ahandi hantu heza bashobora gutura nyamara nta mikoro bafite.
Bamwe muri bo bemeza ko bararaguzwa mu bice bitandukanye by’Umujyi wa Kigali kubera ko nta handi hantu bafite ho kwerekeza.
Bavuga ko bashavuzwa n’uburyo uburyo nyuma yo gukurwamu nzu zabo ubuyobozi bwasudiriye imiryango uyazo kugira ngo batazazisubiramo.
Umwe yagize ati “ Ariko ni gute abantu baza bakadukura mu nzu zacu tukazivamo barangiza bagasudira inzugi kandi twazivuyemo? None se umuntu yishwe n’inzara agasha nko kuzigurisha yabigenza ate?”
Undi ati “Tubabazwa n’uko badukuye mu mazu yacu guhera mu kwa kabiri ( Gashyantare 2017) ariko tukaba tugejeje iki gihe bataraduha ingurane cyangwa ngo badutuze ahandi.”
Yakomeja vuga ko babangamirwa cyane n’uko bagenda basaba amacumbi kandi bari bafite inzu zabo.
Umusaza witwa Munyezuge Alex we yagize ati “ Ikibazo gihari ni uko bafata abantu ngo bakabarira amafaranga ngo bagiye kububakira inzu bazubabaka ugasanga zirenze agaciro k’ibyo bamubariye kandi nta mafaranga afite yo gushobora kongera ngo bamuhe iyo nzu, hagati aho ugasaga wa muturage atanze cya kibanza cye ku buntu.”
Aba baturage bavuga ko babazwa n’uko hari inzu zegereye ruhurura cyane zo zitafunzwe ku buryo bibaza impamvu ubuyobozi zo butazifunze.
Umuyobozi w’Akarere ka Nyarugenge, Kayisime Nzaramba, yavuze ko bahisemo gufunga izi nzu bakanasudira imiryango yazo kugira ngo abaturage batazisubiramo.
Yagize ati “ Bariya baturage bari batuye ahantu bigaragara ko ubuzima bwabo buri mu kaga, twahafunze mu gihe imvura yari yaguye ari nyinshi dufata icyemezo nk’ubuyobozi ko dufunga izo nzu ariko bamwe muri abo baturage bagera kuri 20 badafite ubushobozi ubuyobozi kugeza ubu burabakodeshereza.”
Yongeyeho ko ubuyobozi bw’Akarere ka Nyarugenge bwashatse uburyo mu nzu bwubatse mu Mudugudu w’Icyitegererezo wa Rugenda bari mu Murenge wa Mageragere bwazimuriramo imwe muri iyo miryango ku buryo hari n’abari ku rutonde rw’abazahimurirwa.
Yasoje avuga ko mu buryo burambye ubuyobozi budashobora kwemera ko aba baturage basubira muri ziriya nzu mu rwego rwo kurengera ubuzima bwabo, anemeza ko hari izindi nzu zigerekeranye kandi zihendutse zigiye kubakwa mu nkengero ya Mpazi kugira ngo ikibazo cy’aba baturage gikemuke.


text:
Iki gitaramo cyiswe ‘Kigali Lovers Night’ cyabereye i Gikondo kuri Ambassadors Park mu ijoro ryo ku wa Kabiri tariki 14 Gashyantare hizihizwa umunsi ngarukamwaka w’abakundanye.
Umuhanzi Mavenge Sudi ni we wabimburiye abandi baririmbye, yasusurukije abitabiriye iki gitaramo mu ndirimbo ze zakanyujijeho zirimo ‘Gakoni k’abakobwa’ na ‘Simbi’ zakunzwe cyane mu bihe byo hambere.
Mavenge Sudi yakurikiwe na Umutare Gaby waririmbye indirimbo ebyiri gusa. Iki gitaramo cyanasusurikijwe na Nyiranyamibwa Suzanne, umuririmbyi w’inararibonye waboneye benshi izuba mu bahanzi nyarwanda.
Nyiranyamibwa Suzane yaririmbye indirimbo ze zakanyujijeho zirimo ‘Ndavunyisha’, ‘Nimuberwe Bakobwa’, ‘Telefone’ n’izindi.
Iki gitaramo cyanasusurukijwe n’umuhanzi Andy Bumuntu w’umuhanga mu kugorora ijwi aririmba indirimbo ze n’izo yagiye asabwa n’abitabiriye iki gitaramo biganjemo abakundana bari basohokanye.
Makanyaga Abdoul na Band ye baririmbye nyuma bishimiwe cyane n’abitabiriye iki gitaramo mu buryo bukomeye mu gihe cy’amasaha arenga abiri bamaze baririmba, banyuzagamo bakanifatanya na bo babyina zimwe mu ndirimbo basubiyemo z’abahanzi bakanyujijeho bagakundwa bigatinda.
Makanyaga Abdoul yaririmbye umuziki w’inyuramatwi, asusurutsa abitabiriye iki gitaramo yifashishije indirimbo ze zakunzwe cyane zirimo izibanda ku rukundo nka ‘Wanyeretse Urukundo’, ‘Rubanda’, ‘Nshatse Inshuti’ n’izindi.
Mbere y’uko igitaramo kirangira Makanyaga Abdoul yafashe umwanya mu izina ry’abateguye iki gitaramo n’abakiririmbyemo yisegura ku bitabiriye bitewe no kuba Mariya Yohana wari witezwe muri iki gitaramo atabashije kwifatanya na bo bitewe n’ikibazo cy’uburwayi yagize.
Mariya Yohana yari yitezweho gutanga inama zijyanye n’urukundo ku bitabiriye iki gitaramo ndetse akifatanya na Mavenge Sudi na Makanyaga Abdoul bahuriye mu itsinda ‘Beninganzo’ bamurika indirimbo nshya bise ‘Shishoza’ bakoranye n’abandi bahanzi bagezweho.


text:
Abakobwa bamwe basigaye bashinga urugo , bagatinda kwibaruka. Impamvu zituma umugore yatinda gusama ni nyinshi ariko igarukwaho cyane ni iy’uko abakobwa bo muri iyi minsi basigaye baboneza urubyaro bagera igihe cyo kubyara, urubyaro rukabura.
Abakobwa bamwe basigaye bashinga urugo , bagatinda kwibaruka. Impamvu zituma umugore yatinda gusama ni nyinshi ariko igarukwaho cyane ni iy’uko abakobwa bo muri iyi minsi basigaye baboneza urubyaro bagera igihe cyo kubyara, urubyaro rukabura.
Mu minsi ishize nibwo umugore umwe yatwandikiye atugisha inama. Mu butumwa bwe yagiraga ati “ Maze imyaka 5 nshatse ariko nategereje ko mbona urubyaro ndaheba.
Nkiri umukobwa nigeze gukoresha uburyo bwo kuboneza urubyaro imyaka 2 ariko nageze aho ndabihagarika. Ese yaba ari imwe mu mpamvu ituma ntabyara? Nabiganirije inshuti yanjye nizera ko itamvamo insobanurira ko kuba narakoresheje uburyo bwo kuboneza urubyaro hakiri kare aribyo byabiteye.
Umugabo wanjye amaze kurambirwa kuba tutabasha kwibaruka. Muzambarize muganga ese, iyo yaba ari impamvu yatumye ntasama?Murakoze.”
Abakobwa benshi hanze aha ngo bakoresha uburyo bwo kuboneza urubyaro kurusha abagore
Mbere y’uko agirwa inama, habajijwe abantu banyuranye niba koko ibi bintu bibaho ko abakobwa nabo basigaye baboneza urubyaro mu rwego rwo kudasama bamwe bahamya ko byeze kandi abakobwa benshi babikoresha.
Umwe mu babajijwe ati “ Ibyo ni ibintu bisanzwe kandi bikoreshwa n’abakobwa benshi hanze aha banga kuba basama. Inda niyo isigaye ari ikibazo kuribo, Sida ntibakiyitinya.
Umwe mu bavura indwara z’abagore muri Kigali yatanze bimwe mu bisobanuro asubiza uwagishije inama maze agize ati “ Impamvu zitera umugore gutinda gusama ni nyinshi zinyuranye habamo n’uburwayi, bisaba ko ufite ikibazo agana umuganga akamusuzuma n’uwo bashakanye, hanyuma bakareba ikibitera.”
Ku kibazo cy’abakobwa baboneza urubyaro batararushiga yagize ati “ Uburyo bwose bwo kuboneza urubyaro bugira ingaruka zinyuranye bitewe n’umubiri w’umuntu ubukoresha.
Abakobwa bemerewe gukoresha buriya buryo nabo, nta tegeko ribihana ariko bigira ingaruka. Impamvu iriya miti, ihagarika uburyo umubiri wari usanzwe ukora, iyo uyikoresheje igihe bigira ingaruka ku mubiri kuko imisemburo yo mu mubiri, udusabo tw’intangangore biba bikora nabi. Uwabikoresheje ashobora gutinda gusama ariko umubiri ukazagera igihe ugasubirana, ugasubira ku murongo akaba yasama uretse ko hari n’igihe bishoboka ko byakwanga burundu bitewe n’uko uwabikoresheje yabikoresheje igihe kinini hanyuma imyanya imwe n’imwe ituma asama ikangirika.”
Ibitekerezo
Ndashaka umudamu turyoshya ufite gahunda ampamagare dupange tel:0728943346 Kanda hano umusubize
bakwihanganakosataniyateyisi Kanda hano umusubize
umukobwa,ukeneye umukunzi nyandikira cg umpamagare 0788607489 Kanda hano umusubize
muzanshakireumukobwaufiteamaberematouringaniyewimibiriyombiudafiteibigurubibi. Kanda hano umusubize
Birababaje44¿ Kanda hano umusubize
birababaje kbx, abakobwa bibasiwe na shitani, gusa mana uturinde muri ibi bihe byanyuma kuko umuryango uraza gucika! Kanda hano umusubize
Apandaye atavuna. Kanda hano umusubize
Erick Frr Ntacomvuzekwakwel Kuko Ndumva Imana Ikwiye Kugarukirisi Ndetse Nabayo Nayahandi Turarandutse Pe! Kanda hano umusubize
Bandany Utwoherez Kanda hano umusubize
bazihangane kbs ubundi umukobwa aboneza nta mugabo afite ndumva ibihano bibakwiriye byarabonetse rwose. Kanda hano umusubize
Uwiha kuba umugore ntaburenganzira abifitiye,(ICYIGENGE) aba abaye uwa Satani! Icyo gihe ni Imana iramuhana, utarabaye nkawe akabigenderamo! Nibwo habaho ubuharike. Kanda hano umusubize
Ndumva nawe ubasabiye ibihano .ariko nukubasengera imana igakora ibyayo, Kanda hano umusubize
birakwiriye ko abantu bakunda imana. Kanda hano umusubize
ntibikwiye nagato kowaboneza urubyaro utarashaka Kanda hano umusubize


text:
ITANGAZO RY’ABEPISKOPI GATOLIKA MU RWANDA Icyemezo cyo kwimura ihimbazwa ry’umunsi mukuru w’abatagatifu bose. Bakristu dukunda, Twebwe, Abagize Inama y’Abepiskopi Gatolika mu Rwanda, Dushingiye ku ngingo ya 838 y’Igitabo cy’Amategeko rebero ya Kiliziya (1983) igena uko imihango ya liturujiya ntagatifu ikurikirana; Dushingiye ku ngingo ya 64, igika cya 1-2, y’Inyigisho ngenga ya Mutagatifu Papa Yohani Pawulo wa II “Pastor Bonus” (Umushumba Mwiza), igena ububasha bw’ Inteko ya Kiliziya Ishinzwe ibyerekeye Liturujiya n’Amasakaramentu bwo gushyigikira abepiskopi ba za diyosezi mu gufasha abakristu…
Read More Read More
AMASOMO YO KURI ICYI CYUMWERU CYA XXXI GISANZWE,UMWAKA C. 1.ISOMO RYA MBERE: Isomo ryo mu gitabo cy’Ubuhanga 11,11, 23-26; 12, 1-2 Nyagasani, ugirira bose impuhwe kuko ushobora byose, ukirengagiza ibyaha by’abantu ugira ngo babone kwisubiraho. Ukunda ibiremwa byose kandi nta na kimwe uhigika mu byo waremye, kuko iyo ugira icyo wanga muri byo utari kwirirwa ukirema. None se ni ikihe kiremwa cyari kubaho, utabishatse? Cyangwa se ni ikihe cyari kurokoka utakibeshejeho? Utuma byose birokoka kuko ari ibyawe, wowe Mugenga w’ubugingo,…
Read More Read More
I.AMASOMO YA LITURJIYA yo kuri iki cyumweru cya 27 gisanzwe, C. Isomo rya mbere: Habakuki 1,2-3.2,2-4. Uhoraho, nzagutabaza kugeza ryari, utanyumva, ko ngutakambira merewe nabi, ntunkize? Ni kuki ungaragariza ubuhemu, waba se ushyigikiye ubushikamirwe? Nta kindi nkibona kitari ukurimbuka n’urugomo, ahantu hose hari impaka n’amahane! Nuko Uhoraho ansubiza, agira ati «Andika iby’iri bonekerwa, ubishyire ku tubaho, maze babashe kubisoma neza. Gusa iby’iri bonekerwa bizaza mu gihe cyagenwe, ni bwo byose bizuzuzwa nta kabuza;…
Read More Read More
I. AMASOMO yo kuri iki cyumweru cya 26 gisanzwe, C. 1. Isomo rya mbere: Amosi 6, 1. 4-7 Bariyimbire abatengamaye bo muri Siyoni, n’abashingiye amahoro yabo ku musozi wa Samariya, bo nyarurembo z’igihugu cy’ikirenga mu bindi byose, bo inzu ya Israheli igisha inama. Ngabo baryamye ku mariri akoze mu mahembe y’inzovu, bagaramye mu ntebe zabo, bakarya abana b’intama n’inyana z’imitavu, baregura inanga bagapfa gucuranga, bakaririmba nka Dawudi indirimbo bihimbiye, bakanywera divayi mu bikombe, bakisiga amavuta y’agaciro, ariko ntibahangayikwe n’uko umuryango wa Yozefu ugiye kurimbuka. Ni cyo gituma…
Read More Read More
Ubuzima bwite bwa Perezida wa Repubulika nabwo ni ntavogerwa ! I.AMASOMO YA LITURJIYA, Icyumweru cya 24, umwaka C *Isomo rya mbere : Igitabo cy’Ubuhanga : 9,13-18 *Zaburi : 89(90),3-4, 5-6, 12-13, 14.17 *Isomo rya 2 : Filemoni 9b…17 IVANJILI : Luka 14, 25-33 Muri icyo gihe, Yezu yari ashagawe n’abantu benshi. Arahindukira arababwira ati “Umuntu waza ansanga atabanje guhara se na nyina, umugore n’abana be, abavandimwe na bashiki be ndetse n’ubuzima bwe bwite, uwo nguwo ntashobora kuba umwigishwa wanjye. Kandi umuntu wese udaheka umusaraba…
Read More Read More
I. Amasomo ya Liturjiya yo kuri iki cyumweru cya 21 gisanzwe – C *Isomo rya mbere: Izayi 66, 18-21. *Zaburi 117(116),1. 2. *Isomo rya kabiri: Abahebureyi 12,5-7.11-13. *IVANJILI: Luka 13, 22-30. Nuko Yezu anyura mu migi no mu nsisiro yigisha, yerekeza i Yeruzalemu. Haza umuntu, aramubaza ati «Mwigisha, koko abantu bakeya ni bo bazarokoka?» Nuko arababwira ati «Muharanire kwinjirira mu muryango ufunganye; ndabibabwiye: benshi bazagerageza kwinjira, ariko boye kubishobora. Koko rero, nimuzaba mukiri hanze, igihe nyir’urugo azahaguruka agakinga, n’aho muzakomanga…
Read More Read More
I. AMASOMO YA LITURJIYA YA ASOMUSIYO Isomo rya mbere: Ibyahishuriwe 11, 19a ; 12, 1-6a.10a Nuko Ingoro y’Imana yo mu ijuru irakinguka, n’Ubushyinguro bw’Isezerano bugaragarira mu Ngoro yayo. Ikimenyetso gikomeye kigaragara mu ijuru: yari umugore wisesuye izuba, ukwezi kuri munsi y’ ibirenge bye, naho ku mutwe atamirije ikamba ry’inyenyeri cumi n’ebyiri. Yari atwite kandi ariho atakishwa n’ibise, n’imibabaro y’iramukwa. Nuko ikimenyetso kigaragara mu ijuru: cyari ikiyoka nyamunini kandi gitukura nk’umuriro, kikagira imitwe irindwi n’amahembe cumi, n’amakamba arindwi kuri iyo mitwe…
Read More Read More
Ibyo twibonye n’amaso yacu, turi abagabo bo kubihamya ! Ubu twinjiye mu gihe cya Pasika, ni ukuvuga iminsi 50 yose yo kwicengezamo ukuri kw’izuka ry’abapfuye ! « Les morts ne sont pas morts ! » Uhereye kuri iki cyumweru cy’Izuka rya Nyagasani, amasomo ya Liturujiya yo mu gihe cya Pasika azakomeza kugaruka ku mabonekerwa ya Yezu wiyeretse kenshi Intumwa ze zari zakangaranyijwe bitavugwa n’urupfu rubi umutware wabo yishwe ! Koko rero Intumwa ziboneye n’amaso yazo ishyari n’ubugome ubutegetsi bwakoresheje mu…
Read More Read More
Tugeze ku cyumweru cya III cy’Igisibo, umwaka C. Ndashihikariza abakunzi b’ UMUHANUZI kuzirikana bitonze isomo rya mbere kuko rihishe ubutumwa bukomeye bugenewe Abanyarwanda bo muri iki gihe. Reka tubanze twumve iryo somo: 1.ISOMO RYO MU GITABO CY’IYIMUKAMISIRI 3, 1-8a.10.13-15 Muri iyo minsi, Musa yari aragiye ubushyo bwa sebukwe Yetero, umuherezabitambo w’i Madiyani. Ayobora ubushyo hirya y’ubutayu, maze agera ku musozi w’Imana i Horebu. Nuko Umumalayika w’Uhoraho amubonekera mu kibatsi cy’umuriro waka mu gihuru rwagati. Musa aritegereza asanga umuriro ugurumana…
Read More Read More
Nimucyo tuzirikane amasomo ya Liturjiya yo kuri iki cyumweru duhimbazaho Umunsi mukuru wa Batisimu ya Nyagasani. I.Isomo ryo mu gitabo cy’Umuhanuzi Izayi: 40,1-5.9-11. Nimuhumurize umuryango wanjye, nimuwuhumurize-ni ko Imana ivuze- nimukomeze Yeruzalemu; muyimenyeshe ko ubucakara bwayo burangiye, igihano cyayo kikaba gihanaguwe. Uhoraho yayihannye yihanukiriye, kubera amakosa yayo. Ijwi rirarangurura riti «Nimutegure mu butayu inzira y’Uhoraho, muringanirize Imana yacu umuhanda ahantu h’amayaga. Akabande kose gasibanganywe, umusozi wose n’akanunga kose bisizwe, n’imanga ihinduke ikibaya. Nuko ikuzo ry’Uhoraho rizigaragaze, ibinyamubiri byose bizaribonere icyarimwe, bimenye…
Read More Read More


text:
Umuyobozi w’Akarere ka Rusizi, Harerimana Frederick yavuze ko bakiriye amabaruwa yabo y’ubwegure, biturutse ku isuzuma bikoreye bo ubwabo.
Ati “Ni byo hari Abanyamabanga Nshingwabikorwa basaga 26 batugejejeho amabaruwa basezera ku nshingano zabo zo kuyobora utugari. Biraturuka ku isesengura ubwabo bikorera nyuma yo kuganirizwa berekwa indangagaciro zigomba kubaranga nk’abayobozi ndetse n’ihame ryo kuva mu nshingano ufite iyo usanga hari ibyo utabasha kugeraho.”
Harerimana yakomeje atangaza ko nta wabahatiye kwegura ahubwo ubwabo aribo basanze hari zimwe mu nshingano zabo batashyize mu bikorwa.
Ati “Ntabwo ari ukuvuga ko bategekwa kwegura ni ugusezera ku nshingano zabo, mushobora gukora inama muganira ku mikorere mpinduramatwara, ku myitwarire y’umuntu, yabona ko atari muri uwo murongo atagishoboye kuba yagendana n’umuvuduko igihugu kigenderaho mu iterambere, agahitamo kuvuga ngo mvuye mu nshingano.”
Aba Banyamabanga Nshingwabikorwa b’utugari basezeye bakurikiye ab’imirenge ya Muganza na Gitambi na bo baretse inshingano mu Ukuboza 2016.
Kuri uyu wa Mbere kandi muri iyi Ntara y’Uburengerazuba, abanyamabanga b’utugari 28 mu Karere ka Rubavu nabo basezeye ku mirimo yabo ku mpamvu zabo bwite.
Abakozi bashinzwe iterambere ry’utugari ni bo ngo bagiye kuba basimbuye aba basezeye.


text:
Ivanjiri : « Noneho nimugaragaze imigenzereze ikwiranye n’ukwisubiraho nyako».
Bavandimwe,
Yohani Batisita yari integuza, yoherejwe imbere ya Yezu kumutegurira inzira. Yaje guteguza uko Imana izibuka umuryango wayo, ikawutangariza icyizere, ikawuha umwami umeze nka Dawudi, aribyo mu mvugo ya gihanuzi, Izayi agira ati : « Umumero uzashibuka ku giti cya Yese, inkomoko ye izamuke ku muzi wacyo, kandi umwuka w’uhoraho uzamwururukiraho.. ». Aya ni amagambo yahanuye ukwigira umuntu k’umwana w’Imana, uzavukira mu muryango wa Isiraheli, mu nzu ya Dawudi, akazaba umwami ukomeye kuko ububasha bw’Imana aribwo buzaba bumugize. Koko rero Dawudi yabaye sekuruza w’abami ba Yuda bose, cyane cyane n’uwa Yezu , umukiza w’abantu bose, wasenderejwe Roho w’Imana, nk’uko byagaragaye igihe abatijwe : « Yezu amaze kubatizwa, ako kanya ava mu mazi. Ubwo ijuru rirakinguka, abona Roho w’Imana amanuka nk’inuma amuhagarara hejuru , ni uko ijwi ry’Imana rituruka mu ijuru rivuga riti ‘ Uyu ni umwana wanjye nkunda cyane unyizihira’(Mt 3,16) ».
Kwakira uyu mwana w’Imana rero ni ukwakira amahoro, amahirwe n’ibyishimo. Abantu nituramuka twakiriye amahoro n’ubutabera tuzanirwa n’umwuzukuru wa Dawudi, nta kitwa ikibi kizongera kubaho. Ibiremwa byose bizasabana mu mahoro, mbese nk’uko byari bimeze isi ikiremwa icyaha kitarabaho (Intg 2). Ibi bigereranyo Izayi akoresha birahamya cya cyizere gikomeye abayisiraheli bari bafite kuva kera, cy’uko mu ndunduro y’ibihe, icyitwa icyaha cyose, ububabare ndetse n’urupfu bizatsindwa burundu. Kandi ni byo koko Kristu ni umutsindo ku bamwemera, ku bamukomeyeho, ku badatoneka urukundo yadukunze yemera kuza kubana natwe.
Dore icyo dusabwa twe nk’abakristu : Kugira icyizere, kwihangana, kwisubiraho no guhumurizwa n’ibyandiswe bitagatifu. Kuri ibyo hakiyongeraho kubana kivandimwe tubigiranye urukundo nyarwo ruturuka ku Mana. Dusange umukiza twiyemeje guhinduka, twoye gutwarwa n’ibihita, amaso yacu tuyahange ibizahoraho.
Tugomba kwishima kuko Umukiza azaza kudukiza icyaha n’ubabata bwa sekibi, kandi uwo mukiza ar hafi, dore ageze ku muryango, tumwitegure twiyambura uburyarya nk’ubw’abafarizayi cyangwa kubahiriza amategeko twirengagije ko urukundo rubiruta byose, nitubeganza dutyo tuzakiza roho zacu, tuzahabwe ijuru, ingoma y’Imana.
Uwo mukiro rero ugiye gutangirana na Noheli, ukazasozwa n’urubanza rw’iteka. Uwo mukiro utera amahoro n’ibyishimo ku babaye inyangarubwa ku mategeko y’Imana. Muri Paradizo ku ikubitiro, icyaha cyangije ubucuti bwacu n’Imana, Imana rero yafashe umugambi wo komora bene muntu, ikabakirisha Umwana wayo, uzaza asumbye kure abahanuzi bose nk’uko Yohani Batisita abyivugira, kuko ari umwana w’Imana bwite, akazigira umuntu mu bandi, avukire mu gihugu Imana yihitiyemo, akize bose atarobanuye, mu bagomba gukira ndimo nawe urimo. Yezu rero ni Imana muri twe, ashaka kutugira abantu bavuga rumwe n’Imana : Ni ukuvuga kuvuga ururimi rumwe n’Imana, gukundana urukundo nyakuri nk’urw’Imana, kudasobanya mu byo Imana idusaba.
Noheli iregereje. Ukugaruka kwa Kristu mu ikuzo rye kuri hafi. Ntituzi ighe asigaje ngo agaruke, arko iby’igihe ntacyo bitwaye. Igifite akamaro n’uko twaharanira kwegera Nyagasani uko bukeye. Ubu noneho tuzi icyo tubereyeho. Ubuzima bufite aho bujya, twizeye kubana n’Imana.
Padiri Viateur SAFARI


text:
Mfashwe n’ibitotsi ndahondobereye,
Umwijima utaha iyo ngiye ,
Nibwo mbonye inzira yuzuye icyondo n’ubunyerere,
Nakandagira nkasaya , ndeba hirya hino,
Nkebutse iruhande mbona umusaza wegamye ku giti andeba amwenyura,
Ati : Mwana wanjye ko mbona iyi nzira itoroshye wakwisubiriye inyuma.
Nti : Ese ubundi ko imbere ntahabona neza hari iki?
Ati : Ko numva ugana aho utazi, mbe mwana ntiwayobye?
Niko kumusubiza nti erega ndagana iyo ntazi ahubwo mundangire aho baganira amahoro.
Nibwo ambajije ati mbe uri uwande yewe mwa? ati nako nimba ugana iriya ndeba nta mpamvu zo kuhakubaza,
Ngaho mbwira, Witwa nde mwana wa? Nti nitwa Isimbi,
Ati shyooo, ikomereze noneho namenye iyo ugana, iwabo w’amasimbi n’amakombe,
Iwabo w’abeza badahuzagurika ngo bahungabanye urwababyaye.
Ugiye Iwacu, ariko gusaza ni bibi, dore unsanze mu nzira intege ziracitse ntabwo narenga aha,
Cyo ngwino ngutume – Egera hino wumve,
Akira iyi nkoni iragutabara, ntiwikange umwanzi ,uwo ntawe wabona – ugende wemye.
Iyi nkoni rero ubona nayise Rumuri, Irakumurikire maze iyo ugiye uhabwirwe no kubona abasa nanjye nawe, rwose abasa natwe.
Ntutinye kwegera ahakwegereye ngo baguhe ku mazi wikureho icyo cyondo, bose ni abagwaneza humura.
Ngaho dore imvura irakubye, ihute maze nugerayo umpere intashyo Rwanda,
Nuhagera bazakwibwira, kandi nawe uzababwirwa n’inseko yabo,
Amahoro ushaka uzayabona, uzayasanga kandi nawe urayahorane .
Nuhagera uzumva amateka yaranze uwo Rwanda, Uzumirwa n’agahinda kagutahe umutima.
Dore ntuzicare ngo urambye uracyari muto,
Ayo mateka utanyuzemo ntuzabe nk’abashinyaguzi ngo uyahe urw’amenyo.
Rumuri naguhaye uramuhe abo uzasanga bakiri mu mwijima,
Uti , Mpore …ngaka akabando k’urumuri , kandi nanjye ndi hano turi kumwe maze ubahobere ubakomeze.
Inseko bazagusekera, izasa nk’iyuguruye ijuru, ngabo abazakugeza neza kuri Rwanda.
Uzabona imihanda myiza, Imisozi ,ibiyaga, imirima n’ amashuri,
Uzumva indimi shenge, ntuzatangazwe no kumva bose batavuga ururimi kimwe,
Rwanda uwo uzabona, yari yarabaye nyakamwe, maze asigara yisanga,
Izo ndimi zenda gusa, zaje zisanga Rwanda, yewe nk’uku ubona uje, dore ko iyo uvuye ntahazi ariko ntiwari iwanyu.
Ibyo ntibigukange shenge , uwakundanye na Rwanda – ageraho akavuga uko bikwiye .
Uramenye utazamera nka babandi badakunda kuvuga urw’iwabo basirimutse bagata umuco.
Rwanda azakwigisha uwo umuco, ntazakwihutisha ngo uwufate vuba ariko azakwitaho umunsi k’uwundi.
Dore ugiye wenyine nta mubyeyi – Rwanda azakubera umubyeyi mwiza ndamwizera.
Erega si wowe wenyine, nanjye amfashije gusaza neza – none dore harageze, akabando ndakaguhaye.
Uramenye ntuzantenguhe!
Have dore ntarondogora ibyo ntakubwiye uzabyibonera.
Ngaho genda umurikire u Rwanda.
(Ahagurutse aranyerera nikanga aguye), ndashiduka nibwo nkangutse,
Ncana itara, mvuza Radiyo niko kumva amajwi meza aririmba
Agira ati :
♪Urumuri rw’ Urwanda ,
ni urwanjye nawe
ni urumuri rutazima
ni urumuri rw’ubuzima.♪
Ndicara nifuza gusubira mu nzozi ngo nsange wa musaza muratire ibyo numvise,
Maze mubwire ko urumuri koko rwageze i Rwanda.


text:
NKUKO MUSANZWE MUBIMENYEREYE KO BURI KU CYUMWERU TUBAGEZAHO UDUSHYA N’ UDUKORYO TUBA TWARARANZE WEEKEND UYU NIWO MWANYA WAWE NGO WIREBERE UDUSHYA TUDASANZWE TUBA TWARAGIYE TUBERA AHANTU HENSHI HATANDUKANYE HABA HANO MU RWANDA ,UGANDA ,TANZANIA ,KENYA NDETSE NO MUBINDI BIHUGU BYO HAKURYA Y’ AMAZI MAGARI
UMUVUGA BUTUMWA UZWI NKA ANDRE MURI WEEKEND YAGARAGAYE KACYIRU HAFI NA GALE ABWIRIZA ARIMO GUSOMA AGAHIYE KITWA URWAGWA UYU MU PASITERI AFITE IMIRONGO AGENDERAHO YEMEZA KO KUNYWA INZOGA ATARI ICYAHA DORE KO YEREKANA IMIRONGO IBYEMEZA IKINDI AHO YICAYE USANGA IMBAGA Y’ABANTU BAMUSHUNGEREYE NDETSE ABANDI BAMWITA UMUSAZI ABANDI BAKAVUGA KO ARI MUZIMA .
UMUKOBWA KURUBU UKOMEJE KUJYENDA ATUNGURANA ABANTU KURI INSTAGRAM DORE KO BAMWE MURI BAGENZI BE BATANGIYE KUMWITA UMWAMI KAZI W’ IBISABO BENSHI BAKOMEJE KUJYENDA BATUNGURWA N’ UBWIZA BWE NDETSE N’ AMAFOTO ASHYIRA KURUKUTA RWE YAMBAYE BIKINI .
MURIKI CYUMWERU GISHIZE BENSHI NANONE BATUNGUWE NO KUBONA MISS KUNDWA DORIANE YASHYIZE HANZE AMAFOTO AGARAGAZA IBIBERO BYE UBWO YARI KUMAZI AGIYE KOGA IBI NABYO BIKABA BYARATUNGUYE IMBAGA Y’ ABANTU BENSHI.
UMUSORE WUMU DJ TUDATANGAJE IZINA RYE NAWE YAGARAGAYE MUKABARI NYABUGOGO ABANDI BABYINA WE ASA NURI MUGITANDA ASINZIRIYE KANDI YAJE KUBYINA .
AKA NI AKUMIRO UMUGABO NYUMA YO KURYAMANA N’ UMUKOBWA WABANDI BYARANGIYE NYUMA BIRANGIRA AMUFOTOYE ASHYIZE IFOTO YE HANZE MU RWEGO RWO KUMUSEBYA KO YACIYE INYUMA UMUSORE UKUNDA NA NYIRAMWARI
UMUKOBWA WIGA MURI KAMINUZA MUCYIMBO CYO GUFATA UMWANYA NGO ASOME IBITABO ASIGAYE YIRIRWA YIFOTORA ASHYIRA HANZE AMAFOTO AGARAGAZA UMUBYIMBA W’ UMUBIRI WE YAMBAYE IKARISO Y’ UMWERU
MU IGITARAMO CYAHURUJE IMBAGA Y’ ABANTU BENSHI MU MUJYI WA KIGALI CYARI CYATUMIWEMO ABAHANZI B’ IBYAMAMARE BATANDUKANYE ARIBO DIAMOND KUVA TANZANIA NDETSE NA VANESSA MDEE NABANDI BATANDUKANYE IKI GITARAMO CYAJE KUGARAGARAMO IMBYINO ZIDASANZWE NDETSE N’ IMYAMBARIRE IDAHWITSE KURI BAMWE MUBAHANZI BATANDUKANYE NDETSE N’ ABAKOBWA BITABIRIYE KINO GITARAMO .
ABAKOBWA BABIRI BABATINGANYI KAZI BASHYIZE BEMEZA KO ARI ABATINGANYI DORE KO BARI BAMAZE IGIHE KININI BABIHISHA GUSA KURI UYU WA 5 NIBWO BASHYIZE HANZE AMAFOTO YABO BARIMO GUSOMANA BYIMBITSE NDETSE BANABIGARAGAZA
DORE AMWE MU AMAFOTO ATANDUKANYE AKOMEJE KUJYENDA ACA IBINTU KURI INSTAGRAM NDETSE NO KURI FACEBOOK IKINDI NUKO AYA MAFOTO YAGIYE AVUGWAHO BYINSHI AHANTU HATANDUKANYE NKO KURI WHATTS APP AYA MAFOTO AKABA ARIMO AYA ABASIARI BATANDUKANYE NDETSE N’ ABANYAMIDERI BATANDUKANYE BAFITE ICYO BAZWIHO TUTIBAGIWE N’ ABANDI BANTU BAHITE ICYO BAHURIYEHO N’ UMUZIKI
UMUSORE YAFUNZWE NYUMA YO GUSHYIRA HANZE AMAFOTO ATANDUKANYE ARI KUMWE N’ UMWANA MUTO URI MUNSI Y’ IMYAKA 18 ARIMO KUMUSOMA BENSHI BAHISE BEMEZA KO ARI UGUHOHOTERA UMWANA
REBA HANO ANDI MAFOTO ATANDUKANYE YAGIYE ABICA BIGACIKA KURI INTERNET HABA HANO MU RWANDA NDETSE NO HANZE YAHO
Posted By: Kawera Ronald & Emery@Rwandapaparazzi.rw
174,509 total views, 0 views today


text:
kirazira ni imwe mu ndangagaciro y’abanyarwanda. si indangagaciro gusa kuko iyo urebye no mu myizerere yabo hariho byishi bafata nkibintu bizira mu mibereho yabo kuko bavuga ndetse bakemeza ko habaho ingaruka mbi mu gihe ukoze icyo kintu kandi kitemewe(kizira).
kirazira ni imwe mu ndangagaciro y’abanyarwanda. si indangagaciro gusa kuko iyo urebye no mu myizerere yabo hariho byishi bafata nkibintu bizira mu mibereho yabo kuko bavuga ndetse bakemeza ko habaho ingaruka mbi mu gihe ukoze icyo kintu kandi kitemewe(kizira).
muri ibyo bintu bizira twabahitiyemo ibizira hagati y’umuntu n’ibigurika(inyoni):
1. Umuntu iyo acigatiye isake maze ikamubikira mu ntoki, uwo muntu ni uwo kuzasigwa amase (kuramba, kumara imyaka myinshi)
2. Umuntu iyo akandagiye agashwi k’inkoko kagapfira mu kirenge cye, nawe arapfa, kereka bazanye icyanga cy’amasaka y’amakoma, agatoba mu mazi akanywaho, ubwo rero ntibigire icyo bitwara.
3. Umuntu azira kwica inyamanza, kirazira rwose.N’igi ryayo ntawahirahira ngo arimene, ngo yajya abyarira guhamba.Umuntu burya agize amakuba akayica,aragenda akayijyana ahantu kure imvura itaragera,nko ku rutare akayihambamo.
4. Inyamanza yikungereza bavuga ko iba isura abashyitsi.
5. Iyo umuntu ahinga, maze inyamanza ikagwa ku isuka igapfa, arayibagira,atayibagiye ngo yagira amakuba.Iyo ari umugabo wishe inyamanza,ngo apfusha umwana w’umuhungu;yaba umugore agapfusha umukobwa.Niyo mpamvu yo kuyibagira ngo hatagira umuntu upfa.
6. Umuntu azira kwica umusambi cyangwa ngo awumenere igi,ngo yahora ahamba.Uwishe aragenda agahanisha akanywa n’imiti.
7.Umuntu wishe igikona ni ishyano aba arigushije.Arakiraburira,bakamwogosha amasunzu bakamutega rimwe risa.Ni naho havuye wa mugani ugira uti “Afite isunzu rimwe nk’uwishe igikona “.Icyo gihe aragenda na cya gikona agahagarara ku gasozi agahamagara agira ati “Nishe igikona “.Nuko bakamuha imiti yo kumukiza ayo mahano.
8.Umuntu iyo abonye ibikona 2 cyangwa 3biturutse ku irembo biboneje mu rugo,arishima ngo biramusurira neza.Iyo ari kimwe kiba ari inka imwe ,byaba 2 zikaba inka 2 zitashye muri urwo rugo.
9. Umuntu iyo yumvise igihunyira kivuze,areba ingata,n’urujyo akabitera iyo kivuye, kuko ngo gisura amatongo.
10. Umuntu azira kwica intungura n’inyombya na nyirabarazana na rwungeri, ngo iyo abyishe, nawe arapfa.
11. Umuntu warembejwe n’imisure imwonera, aragenda akazana ihene akayikama, amahenehene akayashyira ku rujyo, urujyo akarujyana mu murima agira ati”Umubandwa wambaye isunzu, ntanywa amahenehene” Icyo gihe imisure ntiyongera kumwonera ukundi.
12. Umuntu iyo azindutse ajya guhaha, maze agahura n’inkware ikagenda itavuga, amenya ko azinduwe n’ubusa akigarukira.Iyo ivuze,ngo aragenda kandi akagaruka amahoro.
Ikindi kandi ngo kirazira hagati y’Umuntu n’ibyo mu rugo n’ibyo mu nzu aho twafata nk’urugero:
13. Umuntu azira rwose gutema igikingi cy’irembo, kirazira rwose no kukigera umuhoro .Biba ari ugusura amatongo.
14. Iyo amazi atungutse mu irembo atuma umuntu atunga.Icyo gihe ahindura irembo akaryerekeza mu gikari.akabyara abakobwa batagira umuhungu ubavukamo.
15. Umuntu yirinda cyane kumena ifu mu rugo, cyangwa se ku buriri, ngo bikenya umugore w’urwo rugo agapfa.Barahanuza ndetse bakahimuka.
16. Iyo umuntu abonye amaraso cyangwa se amavuta mu rugo batazi uwayihamennye,ni ishyano ,barahanuza.
17. Umuntu azira kwitabira mu kigega,ngo nticyuzura.Kwitabira mu kigega ni amakuba mabi.
18. Kwitsamurira inyuma y’urugi rukinze no kwitsamurira iruhande rw’ikirago cyegetse,ni ugupfa nta kabuza.Barahanuza.
19. Umuntu ufita ikigega kikagwa cyari kirimo amasaka, umuzigaba cyangwa se umuse niwe uza kukegura.Undi wundi wakegura byamutera ibyago.
20. Umuntu iyo avuye gutashya inkwi, maze igihe atuye inkwi hasi umugozi ugacika, arishima ngo arahaga.
21. Kirazira kwinjiza inkwi uko zagahambiriwe, babanza kuzihambura, umugozi wazo bakawuhambiriza urukwi rumwe ngo ni umugenzo, kuzinjiza zihambiriye ngo bikenya bene urugo.
22. Umuntu iyo avuye kuvoma amazi, maze yagera mu rugo akamena icyo yavomesheje, ngo nyirurugo arakenyuka kereka iyo bimutse.
n
23. Umuntu iyo amennye ityazo, ngo ni ishyano.Urimennye araryikorera akarijyana mu mayirabiri agatura, ati “Ntuye ishyano “Akaba yikijije ishyano.
24. Abantu banyuze mu nzira bajugunyemo ityazo bamennye, bazira kuritambuka ngo barirenge, bahira ibyatsi bakabijugunyaho, bakabona gutanbuka, ntibagire icyo baba.aiayo umugabo cyangwa umugore badatereyeho utwatsi, ngo bararitwitwa ntibabyare.Abakobwa bateraho inshinge,abahungu bagateraho uduti ,ngo badahumana.
25.Umuntu iyo amennye urusyo,ararwikorera.Areba ikintu arushyiramo akikorera,nuko yahura n’umuntu akamwinginga ngo arumuture.iyo amaze kurumutura,uwari urwikoreye ariruka,yagera hirya cyane ati “Untuye urusyo ntacyo untuye “.Yagera mu rugo,agahanuza bakamuha umuti akanywa.Iyo abeza urimutura arisyira mu mayirabiri.
yanditswe na : Niyirora Christian


text:
Madamu Oda Gasinzigwa wahoze ari Minisitiri w’Uburinganire n’Iterambere ry’Umuryango mu Rwanda, kuri ubu akaba ari Umudepite uhagarariye u Rwanda mu Nteko Ishinga Amategeko ya Afurika y’Uburasirazuba (EALA) yavuze ko kuva ku munsi wa mbere w’itegurwa ry’urugamba rwo kubohora igihugu ndetse no ku rugamba abagore bafatanyije n’abagabo muri uru rugamba kandi n’abasigaraga inyuma nabo bagize uruhare rukomeye harimo n’abakecuru basigaraga ku rugo bafashe iry’iburyo abandi bari gusengera abana babo n’abuzukuru bagiye ku rugamba.
Oda Gasinzigwa yakomoje kuri aya mateka kuri uyu wa Gatandatu tariki 02 Ukuboza 2017, Ubwo yatangaga ikiganiro cyari gifite umutwe uvuga ngo ‘Uruhare rw’umugore mu kubohora igihugu no kubaka u Rwanda twifuza’, Iki kiganiro kibanze cyane ku kugaragaza ubwitange n’uruhare umugore yagize ku rugamba rwo kubohora igihugu ndetse no kugaragaza aho umugore ageze uyu munnsi n’uburyo ahabwa ijambo ugereranije na Leta zabayeho mu Rwanda mu bihe byashize.
Iki kiganiro cyayobowe n’umunyamakuru Sandirina Isheja wa Kiss Fm cyari kirimo Oda Gasinzigwa, umudepite uhagarariye u Rwanda mu muryango wa Afurika y’Iburasirazuba, Guverineri w’Intara y’Amajyepfo, Mureshyankwano Marie Rose ndetse na Rwiyemezamirimo w’umugore ufite kompanyi ikora ibijyanye no gutunganya amazi, Kwizera Christella.
Madamu Oda Gasinzigwa wagarutse cyane ku ruhare umugore yagize ku rugamba rwo kubohora igihugu, yavuze ko bitari byoroshye mu gihe cyo kubohora igihugu ariko nanone avuga ko Nyuma ya 1990, imishyikirano imaze kunanirana, nta yindi nzira yari ihari uretse gutabara igihugu, kubohoza igihugu, kandi nta mahitamo abanyarwanda bari bafite uretse kongera gusubira mu gihugu cyabo aho yavuze ko kuva ku ikubitiro umugore atigeze asigara inyuma nawe yafatanije n’abandi muri uru rugamba.
Yagize ati “Kuva ku ikubitiro umugore yari kumwe n’abandi haba mu itegurwa ry’urugamba rwo kubohora igihugu icyo gihe habaho kuganira kubera ko RPF yari igizwe no kuganira, umugore rero yajyanye n’abandi rugikubita”
Yakomeje agira ati “Abagore bagiye no ku gikorwa gikomeye kijyanye no gushaka uburyo, kuko icyo gihe nta byo kurya nta n’indi mibereho, abagore badodaga imyenda yo mu budodo kugira ngo babigurishe babone ibyo kurya boherereza abari ku rugamba”
Yongeyeho ati “Abagore rero bahakoze akazi kanini, kuko nab a nyogokuru basirgaraga ku rugo bafashe iry’iburyo bagasigara basenga, abagiye ku rugamba ba bana b’abakobwa bafashe imbunda bararasa, abo bandi batagiye gufata imbunda, hariho abasigaye bakora akazi kanini. Muzi abasirikare bakomerekeraga ku rugamba, muzi abagore batangaga care (bakita kuri abo bakomeretse)”.turatekereza abagiye ku rugamba ariko hari abari bakiri bato, basigaranye abana bato ariko ntabwo bigeze bahemukira abagabo babo, ntabwo basigaye inyuma ngo biyandarike, ngo bakoze isoni abagabo babo, abo duha ayo manota, bari n’abayobozi agomba gukora akazi agatanga raporo akareba n’umuryango”
Oda yavuze ko ibintu bitari gukorwa mu kajagari, ati ‘kuva ku ikubitiro RPF yahoze ifite gahunda yo kudaheza, bavugaga bati ‘Abagore barihe, urubyiruko ruri he? Urumva ko no mu buyobozi abagore bari barimo
Mu bukangurambaga higishwaga ukwitanga, ubunyangamugayo, ibyo byose rero umugabo n’umugore babigizemo uruhare.
Agaruka ku cyateraga aba bagore imbaraga n’umuhate Madamu Oda Gasinzigwa yavuze ko ubuyobozi bwa FPR Inkotanyi bwahoze buha agaciro umugore kandi bukumva ibitekerezo yatangaga ari nayo politiki ya FPR kugeza uyu munsi.
Yagize ati “Twari dufite ubuyobozi bwiza, ubuyobozi bwa RPF bwari bufite intego, burya n’ahadashobotse uyu munsi hazashoboka ejo, ikindi kandi hari n’ubufatanye. Hari ikintu nibuka gikomeye cyane amahame y’umuryango n’imyitwarire myiza, ayo mahame rero yatumaga n’ahashobora kuba ibibazo hari ukuntu abayobozi basubiza ibintu kuri gahunda, ikindi kandi gukorera hamwe no kutikunda”
Oda Gasinzigwa yasoje agira ati “Mu ngingo umunani zatumye Umuryango FPR Inkotanyi ubaho zarimo gusubiza igihugu abanyarwanda ndetse nyuma haza kuzaho n’iya cyenda yo guhagarika Jenoside yakorewe Abatutsi, izi zose kuri ubu hizihizwa imyaka 30 zagezweho”
Guverineri w’Intara y’Amajyepfo, Mureshyantwari Marie Rose yavuze ko yavukiye muri iki gihugu akagikuriramo ariko mbere ya Jenoside, umugore nta gaciro yari afite nta jambo , ndetse n’iyo umwana w’umukobwa yatsindaga amashuri afite n’amanota meza ntiyajyaga kwiga, abagore kandi barahohoterwaga agaharikwa ntagire kivugira.
Guverineri kandi yashimye cyane abashinze FPR Inkotanyi bo bahaye ijambo umugore kuri ubu umugore akaba agira uruhare rukomeye mu kubaka igihugu cye adahejwe.
Rwiyemezamirimo Kwizera Christella yavuze ko amahirwe agira ari uko atigeze abuzwa amhirwe yo kwiga kandi ngo yakuranye na musaza we bose bajya kwiga biga na kaminuza avuga ko amahirwe yagize muri iki gihugu ari uko yarakuriye muri iki gihugu kitavutsa umukobwa uburenganzira kandi igihugu gifite umutekano n’indangagaciro


text:
Karongi: Polisi y’u Rwanda yatabaye abakozi ba Global Communities bari bagiye kurohama mu Kivu
Polisi y’u Rwanda yo mu mazi (Police Marine) yatabaye abakozi ba Global Communities babarirwa muri mirongo itatu bari bagiye kurohama mu Kivu nyuma yo guhura n’umuhengeri baturuka mu Kagari ka Cyanya mu Murenge wa Gishyita ho mu Karere ka Karongi tariki 18 Nzeri 2014, aho bari bagiye mu gikorwa cyo gutangiza igihembwe cy’ihinga 2015 A mu cyanya cya Mwumvero gihingwamo n’abaturage uyu muryango utera inkunga mu bijyanye n’ubuhinzi n’imirire myiza.
Abo bakozi ba Global Communities bari bageze i Gishyita bakoresheje imodoka ariko ubwo bari mu bikorwa byabo hagwa imvura nyinshi noneho batekereza ko umuhanda waba wangiritse cyane kubera iyo mvura dore ko ubu harimo ibimodoka by’abashinwa birimo gutunganya umuhanda Rusizi-Karongi kugira ngo bashyiremo kaburimbo.
Ibi byatumye bahamagaza ubwato maze haza ubwato bunini bwa Koperative Dukunde Umurimo bukoze mu biti ariko bukagira moteri ku busanzwe ngo butwara abantu bagera ku ijana.
Ubu bwato wabonaga bufite n’ikibazo cya moteri ariko kuko bwagendaga buzima. Nyuma y’iminota nka cumi n’itanu gusa buhagurutse hatangiye kuza umuhengeri mu mazi ariko bibanza gufatwa nk’ubworoshye.
Byaje gusa n’ibikomeye ubwo umuhengeri wiyongeraga noneho na moteri ikazima maze uwo muhengeri ushaka kubuhindukiza ubusubiza mu cyerekezo bwari buturutsemo kandi ari na ko ugenda ubutwara mu Kivu hagati. Aha ni bwo umwe mu banyamakuru bari kumwe n’abo bakozi ba Global Communities yahise ahamagara Umuyobozi wa Polisi mu Karere ka Karongi maze nawe asaba Police Marine gutabara.
Nyuma y’iminota nka mirongo ine Polisi Marine yahageze maze isaba umusare guparika ubwo bwato itangira kugenda ikuramo bake bake ibitwarira mu bwato bwayo. Mu gihe Police Marine itari yakahageze Umuyobozi wa Polisi mu Karere ka Karongi, Dieudonné Rwangombwa, yari yagumye avugana n’ababurimo kugira ngo amenye ko nta kibazo gikomeye baza kugira.
Ubwo Polisi yari imwaze gutwara ababarirwa nko muri cumi na batanu umuyaga waje gutuza umuhengeri uragabanuka maze abandi bakomeza kugenda muri bwa bwato bw’ibiti kugeza bageze mu Mujyi wa Kibuye.
Singirankabo Pierre, Umusare wari utwaye ubwo bwato, n’ubwo ahakana ko bwo nta kibazo bwari bufite yemeza ko umuyaga wari mwinshi ku buryo ngo byashoboraga guteza ikibazo.


text:
Ubwo yari mu nama igamije kureba icyakorwa kugira ngo inyamaswa ziri mu gasozi zirusheho kwitabwaho, kuri uyu wa 28 Kanama 2017, Umuyobozi muri RDB ushinzwe pariki z’igihugu, Eugène Mutangana, yavuze ko hakenewe ivugururwa ry’amategeko kugira ngo ajye ku rwego rwa EAC.
Yagize ati “Iri tegeko ni irituma tujya ku kigero kimwe n’ik’ibihugu duturanye, cyane ko itegeko rirengera ibinyabuzima ryari riri mu Rwanda ryari hasi cyane. Rero ni ukongera kuryubaka nk’uko turi mu Muryango wa Afurika y’Iburasirazuba, turashaka ko bijya ku kigero kimwe, ku buryo bikorerwa hamwe. Iri tegeko turi kurikoraho kandi turizera ko uyu mwaka uzajya kurangira ryabonetse.
Avuga ko iri tegeko rikubiyemo uburyo pariki zizabungwabungwa, uko zizitabwaho, hagamijwe kongerera ingufu kurinda urusobe rw’ibinyabuzima mu Rwanda.
RDB igaragaza ko mu gihe amategeko y’u Rwanda ku kurengera ibidukikije atari ahujwe n’ayo mu karere, usanga ibihano bihabwa umuntu wishe inyamaswa runaka aba agomba guhabwa bitameze kimwe mu karere.
Iryo tegeko niriramuka rigiyeho, ryitezweho kuzafasha mu kurengera inyamaswa zose ziri mu byanya birinzwei n’ugerageje kubyangiza akabihanirwa bikomeye.
Nubwo Mutangana atagaragaje ibihano bishobora guhabwa uwishe inyamaswa, yanenze uburyo bwari buriho bw’ibihano.
Yagize ati “Kugeza ubu umuntu yashoboraga kwica inyamaswa agafungwa nk’icyumweru kimwe cyangwa bibiri agahita afungurwa, ku buryo yashoboraga kugaruka agakora cya cyaha.”
Kugeza ubu pariki u Rwanda rufite nizo zicumbikiye urusobe rw’ibinyabuzima rurinzwe; abazituriye bakangurirwa buri gihe kuzibungabunga kandi amafaranga ubukerarugendo bwinjije bayahabwaho 15% agakoreshwa mu bikorwa bibateza imbere.


text:
Urwenya:Ibya Kinyogote na Katabirora
Ibya Kinyogote na Katabirora
Umugabo Kinyogote yakuviriye mu Ndorwa ajya gusura mucuti we Katabirora wari utuye i Bwishaza. Kinyogote ageze mu nzira, Katabirora amuhamagara kuri twa duterefoni bagendana mu ntoki. Aramubwira ati "uze kwihangana urasanga tudahari." None reka nkurangire uko ugera iwanjye. Nugera ku irembo, nta kibazo umuzamu aragukingurira. Urugi rwinjira mu nzu na rwo nta kibazo rugutera, twahaye umuzamu urufunguzo aragufungurira. Ikibazo ni ukuntu ugera mu cyumba cy'uruganiriro ngo uze kuba wiruhukira. Numara kwinjira mu nzu uratambika mu kirongozi, nugera imbere ukate ibumoso noneho uze kubona urugi rusize irangi ry'icyatsi kibisi. Narwo ntirufunze, ariko byakurushya kurufungura kuko umuzamu adashobora kwinjira mu nzu ngo agufashe. Ubwo uraza kuzamura n'ikirenge ufatishe kuri serrure ufungure. Cyangwa se wakoresha n'inkokora." Kinyogote ati "ese ndinda nkoresha ikirenge cyangwa inkokora kubera iki, kandi mfite intoki?' Katabirora ati "niba ari ibyo subira inyuma utahe iwanyu. Jye nari nzi ko izo ntoki zose ziba zicigatiye urwagwa n'andi mafunguro unzaniye, bityo ntubone uko ufungura. None ndumva ugomba kuba uje imbokoboko. Abashyitsi nkawe ntibisanga kwa Katabirora ka Ruzagiriza ." http://facebook.com/byendagusetsa
Shyiraho Igitekerezo!
Subscribe to: Post Comments (Atom)